text:
Hesin bilskavarin er serstakliga hentur til at skava ís og busta kava av bilrútum.
105,- krónur
Fram til nýggjár hava vit tilboð á vápnaskáp. Vit hava 3 sløg av vápnaskápum á goymslu. Hesi fáast í tveimum støddum.
- 10 % av vápnaskápum
Electrolux luft til luft flytbar hitapumpa
Hendan hitapumpan gevur 2,6 kW av hitaorku, men nýtir einans 0,9 kW av elorku. Kann nýtast til hølir upp 55 m2 Fyrr: 7.960,-
Nú: 5.450,-
Vit hava alt tað, sum krevst til eina hitaskipan. Ketlar og hitapumpur. Eisini hava vit alt tilfar, rør og fittings, gólvhitaskipanir, sirkulatiónspumpur, radiatorar og termostatar.
Vit hava breitt úrval av alskyns ventilatiónskipanum. Vit selja m.a. Nilan, IKM og Danfoss luftskiftisskipanir. Hartil hava vit eisini alt tilfar, ið skal til.
Vit hava breitt úrval av baðirúmsmøblum, vegghongd wc og brúsuveggir. Umframt hetta hava vit hópin av handklæðisturkarum, gos- og baðikør og baðirúms- og køkskranar.
Til arbeiðstakarar bjóða vit alt innan kloakk og vatnleiðing. Hetta umfatar eisini brunnar av ymiskum slag, kloakkrør, reinsiverk til sethús, brunngóðs og kantarsteinar.
Brennur tú fyri einum reinum umhvørvi, so hava vit orkuloysnirnar. Við einari hitapumpu ber til at sleppa undan oljuni. Eisini hava vit aðrar loysnir, ið kunnu minka um orkunýtsluna.
Vit hava breitt úrval av útgerð innan veiðu- og fiskireiðskap. Vit hava byrsur og patrónir og tilhoyrandi útgerð. Eisini hava vit sleingitráður, neilon og pilkar, lakaíløt og vakumpakkimaskinur.
Nýggj vøra
02-01-2017
Fáa hita í bilhúsið ella summarhúsið við einari flytbarari hitapumpu
Nýggj vøra á goymslu
22-12-2016
Tann nýggja sirkulatiónspumpan hjá Grundfos eitur Alpha 3
SKRIVSTOVUHØLI TIL LEIGU
21-12-2016
Miðhæddin og loftið í Brekkutúni í Hoyvík er nú til leigu.


c: text/html

text:
Anna Frank dagbókin
Dagbókin hjá Onnu Frank er millum mest lisnu bøkur í Vesturheiminum eftir Seinna heimsbardaga. Hetta er bók um trettan ára gomlu Annu, sum saman við familju sínari goymdi seg á einum lofti undan týskarunum undir Seinna heimsbardaga. Trettan ára gamla Anna Frank og familja hennara goyma seg fyri nasistunum. Í tvey ár kundi hon ikki fara út, renna, rópa ella flenna. Í staðin skrivaði hon um tankar og kenslur sínar í dagbók, sum nú er kend um allan heim. Bókin er skrivað eftir vegleiðing frá Evu Schloss, sum yvirlivdi arbeiðslegurnar og gjørdist fostursystir Annu Frank. Anna er helst kendasta offur fyri Holocaust. Dagbók hennara er lisin av milliónum um allan heim og er ein ímyndin av jødaforfylging og týning undir Seinna heimsbardaga.
Søgugongd[rætta | rætta wikitekst]
Anna Frank skrivar í fyrstuni um seg sjálva sum eina væl umtókta gentu, um góðar vinkonur og troyttandi dreingir. Hon fortelur um flokkin, hon gongur í, dreingirnar og genturnar, vinkonurnar og systrina, Margot. Um tryggu tilveruna, hóast allar tær strongu lógirnar, ið vórðu settar í gildi fyri jødar - líka til Margot 8. juli 1942 fær boð um at møta hjá SS. Yvir háls og herðar rýma tey og fjala seg í Bakhúsinum í Amsterdam, har pápin arbeiðir. Anna er 13 ár, tá ið vit hitta hana, og hon er 15, tá ið hon sigur farvæl. Hetta tíðarskeiðið fylgja vit einari gentu, ið búnast og gerst sjálvstøðug. Hon sigur frá sínum loyniligastu hugsanum, og vit lesa um, hvussu illa hon situr um sátt við mammuna, um gerandisdagin í Bakhúsinum, um hennara dreymar og kynsligu menning. Seinasta hálva árið eru hon og Petur væl, og bæði fáa tey roynt kærleikan. Um várið 1944 droymdi Anna um, at hon skuldi geva út eina bók, tá ið kríggið var av. Hon ætlaði, at dagbókin, sum hon skrivaði frá 12. juni 1942 til 1. august 1944, skuldi vera støðið undir bókini. Men 4. august 1944 kom ein SS-heryvirmaður og tríggir hálendskir hjálparmenn frá "Grüne Polizei" og handtóku hana og hinar jødarnar, sum fjaldu seg saman í Bakhúsinum. Onkur hevði svikið tey. Sama dag bjargaðu hjálparfólk teirra øllum, ið Anna hevði skrivað. Anna Frank doyði í týningarleguni Bergen-Belsen í februar ella mars 1945. Eitt tað seinasta, hon skrivaði í dagbókina, var: "Eg vil liva, eftir at eg eri deyð".

robotstxt: allowed

filter: keep


text:
26. PARTUR
Aftur eitt paradís!
Við ríkinum, sum Kristus er kongur í, halgar Jehova navn sítt, staðfestir fullveldi sítt og beinir fyri øllum óndskapi
SEINASTA bókin í Bíbliuni, sum kallast Opinberingin, ella Apokalypsan, gevur allari mannaættini vón. Í bókini, sum ápostulin Jóhannes hevur skrivað, eru sjónir, sum koma í hæddina, tá ætlan Jehova verður fullførd.
Í fyrstu sjónini rósar og leiðbeinir tann upprisni Jesus nøkrum samkomum. Í tí næstu sjónini er Gud at síggja á himmalsku trúnu síni, umgyrdur av andaskapningum, ið lova honum.
Uppfyllingin av Guds ætlan líður fram, og Lambið, Jesus Kristus, fær eina bókrullu, sum er afturlatin við sjey innsiglum. Tá tey fýra fyrstu innsiglini verða latin upp, leypa nakrir ímyndarligir reiðmenn inn á leikpall heimsins. Tann fyrsti er Jesus, sum ríður á einum hvítum hesti og er krýndur sum kongur. Síðani koma aðrir reiðmenn á hestum við ymiskum litum, og teir umboða profetiskt kríggj, hungursneyð og pest — alt nakað, sum skal henda á teimum síðstu døgunum hjá hesi heimsskipanini. Tá ið sjeynda innsiglið verður latið upp, verður blást í sjey ímyndarligar lúðrar, og tað merkir yvirlýsingar av dómum Guds. Tær hava sjey ímyndarligar plágur, ella tekin um Guds vreiði, við sær.
Guds ríki, lýst sum ein nýføddur drongur, verður stovnað í himli. Kríggj brestur á, og Satan og óndu einglar hansara verða kastaðir niður á jørðina. „Vei jørðini,“ sigur ein hørð rødd. Djevulin er sera vreiður, tí hann veit, at tíðin, hann hevur, er so stutt. — Opinberingin 12:12.
Jóhannes sær Jesus í himlinum sum eitt lamb, og við honum eru 144.000, sum eru vald burtur úr mannaættini. Hesi skulu „vera kongar við“ Jesusi. Opinberingin avdúkar soleiðis, at í seinna partinum av avkominum eru 144.000 limir til samans. — Opinberingin 14:1; 20:6.
Stjórnararnir á jørðini savnast til Harmageddon, „bardagan hin stóra dag Guds hins Alvalda“. Teir berjast móti reiðmanninum á hvíta hestinum — Jesusi, sum ríður á odda fyri himmalska herinum. Allir stjórnararnir á jørðini verða gjørdir til einkis. Satan verður bundin, og Jesus og tey 144.000 stjórna jørðini sum kongar í „1000 ár“. Tá tey túsund árini eru liðin, verður Satan gjørdur til einkis. — Opinberingin 16:14; 20:4.
Hvat hevur túsundárastjórnin hjá Kristusi og hansara samstjórnarum við sær fyri tey menniskjuni, sum velja at vera Gudi lýðin? Jóhannes skrivar: „[Jehova] skal turka hvørt tár av eygum teirra; deyðin skal ikki vera longur, og hvørki sorg, skríggj ella pína skal vera longur — tí hitt fyrra er farið.“ (Opinberingin 21:4) Jørðin verður eitt paradís!
Soleiðis endar Opinberingin Bíbliunnar boðskap. Við Messiasríkinum verður Jehova navn halgað og hansara fullveldi staðfest í allar ævir!
— Grundað á Opinberingina.
LÆR MEIRA
Hvat er Guds ríki?
Nógv fólk kenna Faðirvár. Hvat merkir orðingin: „Komi ríki Títt“?


text:
Caymanoyggjar
Caymanoygjar er eitt bretskt oyggjaland í Vesturkaribiska Havinum. Oyggjabólkurin fevnir um oyggjarnar Grand Cayman, Cayman Brac og Little Cayman. Oyggjarnar liggja sunnanfyri Kuba og í ein landnyrðing av Jamaika. Caymanoyggjar eru partur av Stóru Antilluoyggjunum og av Vestaru Karibisku Oyggjunum. Oyggjarnar hava altjóða frálandavinnu. Fólkatalið á Caymanoyggjunum er umleið 55.000. Høvuðsstaðurin eitur George Town, har búðu 27.704 fólk í 2010.
Innihaldsyvirlit
Søga[rætta | rætta wikitekst]
Oyggjarnar verða fyrstu ferð nevndar 10. mai 1503 á fjórðu ferðini hjá Christopher Columbus til Nýggja Heimin. Hann nevndi oyggjarnar Las Tortugas eftir teimum nógvu skjaldbøkunum, ið hann sá har. Tann fyrsti onglendarin, sum man veit um, ið vitjaði oyggjarnar, var Sir Francis Drake í 1586. Hann nevndi oyggjarnar Cayman eftir caiman, sum er eitt Neo-Taino orð fyri "alligator". Oyggjarnar vóru stórt sæð óbygdar til 17. øld.
Ítróttur[rætta | rætta wikitekst]
Cayman Islands luttaka í Oyggjaleikum eins og Føroyar, tær gjørdust limur í 1999 og hava luttikið síðan. Cayman Islands gjørdust nummar 6 á Oyggjaleikum 1999.


text:
Orð: Henry Williams Baker
Lag: John Bacchus Dykes
Týtt: Zacharias Zachariassen
Upprunaheiti: The king of love my shepherd is
1. Er kongur lívsins hirði mín
– sum kærleiksfullur ræður –
tá fattast einki, hann er tín,
og tú ert hans í ævir.
2. Hann leskar mína tystu sál,
har lívsins løkir flóta.
Hann leiðir meg á vøll og vál,
til grasið grønt at njóta.
3. Tá vilstur langt av leið eg var,
í kærleika hann fann meg,
á herðum sínum heim meg bar
og fagnandi hann vann meg.
4. Í deyðaskuggans dali eg
ei óttist: Tú ert hjá mær,
tín keppur, stavur ugga meg,
og aldri fert tú frá mær.
5. Eitt búgvið borð tú reiðir mær
og salvar meg við náði.
Av steypi signingar frá tær
í yvirflóð eg fái.
6. Alt lívið tú meg leiðir væl
og fylgja skalt mær glaður.
Og so í húsi Harrans skal
eg búgva allar ævir.


text:
FaroeJet
FaroeJet var eitt føroyskt flogfelag. Tað var annað føroyska flogfelagið, tað fyrra er Atlantic Airways. FaroeJet steðgaði øllum virksemi tann 15. desember 2006 orsakað av fíggjarligum trupulleikum.
Innihaldsyvirlit
Søga[rætta | rætta wikitekst]
FaroeJet varð stovnað av privatum íleggjarum í desember 2005. Fyrsta flogferðin varð flogin 15. mai 2006 við einum leigaðum AVRO RJ100 millum Keypmannahavn og Vága Floghavn. Í desember 2006 fór felagið í gjaldssteðg, og steðgaði tað øllum sínum virksemi tann 1. januar 2007[1].
Tænastur[rætta | rætta wikitekst]
Flogfelagið hevði ein Avro RJ100 við 96 setrum í einum klassa. Flogfarið fleyg millum Kastrup floghavn, Keypmannahavn og Vága Floghavn eina ferð dagliga, tó ikki leygardagar.
Floti[rætta | rætta wikitekst]
Flotin hjá FaroeJet var hesin: [2] :
Keldur[rætta | rætta wikitekst]
- ↑ '"FaroeJet gevst'", Sosialurin 18. december 2006 (krevue login)
- ↑ Flight International, 3–9 October 2006


text:
Dagførd innbúgvstrygging dekkar nú fartelefonir
Vit hava dagført tína Innbúgvstrygging, so hon nú eisini dekkar ávísar skaðar á fartelefonir uttan eykakostnað. Tín núverandi Innbúgvstrygging fevnir tó ikki um brot á fartelefonir ella aðrar lutir í tínum heimi.
Um tú eisini ynskir at tryggja títt innbúgv ímóti broti, kanst tú tekna nýtt tilval til Innbúgvstryggingina, ið vit rópa Brádligur skaði. Harumframt kanst tú eisini leingja títt garanti á elektrisk tól upp til 4 ár við Tøknitrygging, sum somuleiðis er nýtt tilval til tína núverandi Innbúgvstrygging.
Í Føroyum ræður tyngdarkraftin
Í Føroyum hava vit ikki tyngdarloysi. Her ræður tyngdarkraftin, og tí hava lutir í okkara heimi viðhvørt lyndi til at detta, koppa, falla, brotna og soleiðis verða skaddir.
Nýggja tilvalstryggingin, Brádligur skaði, dekkar slík brot, sum tín vanliga Innbúgvstrygging ikki fevnir um. Hetta kann vera nýggja sjónvarpið, ið datt á gólv og gjørdist óbrúkiligt. Virðismikli málningurin, ið datt niður og skrædnaði. Kærkomna fartelefonin, ið tú misti niður soleiðis, at hon varð óvirkin ella dýra stellið, sum koppaði og brotnaði. Tekna tí hetta tilval til tína Innbúgvstrygging og verj eisini títt innbúgv móti tyngdarlógini.
Víðka títt garanti - upp til 4 ár
Tøknitrygging er somuleiðis nýtt tilval til tína Innbúgvstrygging. Við Tøknitrygging kanst tú víðka títt garanti á elektrisk tól upp til 4 ár. Tryggingin fevnir m.a. um virkisbrek á elektrisk tól, um mekaniskt ella elektriskt brek ger, at tólið ikki kann brúkast til sítt endamál.
Hvat skal eg gera?
Ynskir tú at tryggja títt innbúgv enn betur við at tekna Brádligan skaða og/ella Tøknitrygging sum tilval til tína núverandi Innbúgvstrygging, kanst tú seta teg í samband við okkum á tel 345 600, tf@trygging.fo ella tjatta við okkum á trygging.fo.
Les meira um okkara Innbúgvstrygging her.
So ert tú tryggari.


text:
Flott par vóru tey fyri 25 árum síðani, og tey eru enn flott par. Borðreitt var til sera mong fólk, og hýrurin var góður frá fyrsta bríksli. Maturin var dampaður toskur til forrætt, neytakjøt og waldorfsalat og sós, og ísdessert. Vit sungu av hjartans lyst, og onkrir nýyrktir sangir vóru eisini.
Fleiri tóku orðið, bæði familja, vinir og arbeiðskammeratar.
Jóannes og Annfinn og Róaldur sungu brúðarvísuma, og aftaná svingaði tað unga parið seg í brúðarvals.
Hjartaliga tillukku Kjartan og Sunneva Elisabeth. Gangi tykkum væl!


text:
Heðin M. Klein hevur ikki givið út nógv søvn. Seks yrkingasøvn eru tey vorðin til síðan 1969, tað Harrans árið, undirritaði varð føddur. Tó hevur Heðin givið út fleiri týðingar og lagt til rættis undirvísingarbøkur. Við øllum eru bøkurnar vorðnar 16.
Fyri stuttum kom savnið Vatnskorpur fyri tøgnini út á Mentunargrunni Studentafelagsins. Permuna hevur Bárður Jákupsson gjørt. Okkurt um helvtin av savninum eru yrkingar, sum Heðin M. Klein sjálvur hevur yrkt, og hin helvtin av savninum er týðingar eftir Paul Celan. Bæði nakrar av yrkingunum eftir Heðin M. Klein og av týðingunum av Paul Celan, sum Heðin hevur týtt hava staðið í Vencli.
Heðin M. Klein hevur altíð verið ein hollur yrkjari. Málsliga eru yrkingar hansara á høgum støði. Nýggja savn hansara er í so máta onki øðrvísi enn tey undanfarnu, hann hevur latið úr hondum.
Evnisliga eru yrkingarnar ymiskar. Tó er ein týðiligur tóni í savninum, har høvundurin skrivar um elli, ella hetta at eldast saman við onkrum, og á vegnum eru nøkur, sum fella frá – summi fyrr enn onnur. Tvær yrkingar eru skrivaðar til høvundar, ið ikki longur eru millum okkara. Onnur til Regin Dahl og hin til Steinbjørn B. Jacobsen. Báðar lýsa hesar báðar yrkjarar væl og greiða frá, hvussu hesar røddir tagnaðu og hvørjum tær tagnaðu frá. Tær taka eisini tónan og rútmuna upp eftir teimum báðum.
Ein annar evnistráður, bæði í yrkingunum eftir Heðin og í týðingunum, er samband við foreldur, samband við onnur.
Tað, sum er so einastandandi við yrkingunum eftir Heðin er, at hann hevur eitt máloyra sum fáur og rútman í yrkingunum hevur ein manandi og eggjandi puls og togar lesaran fram á mál. Eyðkenni hjá Heðini eru tey mongu sagnorðini, sum standa í nútíðar lýsingarhátti. Hesi geva yrkingunum eitt miðvíst driv, og tær fyllast við rørslum og streymum av hendingum og tonkum, ið verða flættað inn í hvørt annað. Eitt nú henda yrkingin, ið eitur “Lítli beiggi”:
Standandi
við
Øðrum beini í grøvini
Síggi eg teg
Rennandi
við
Báðum beinum
Á jørðini
Yrkingin er full av rørslum og hóttan um tað, sum ikki rørist, sum altíð er tigandi. Ein dystur millum tað, sum flytir seg og tað, sum ikki fer úr stað.
Annað, ið eyðkennir yrkingarnar hjá Heðini er, at hann hevur ein ótrúligan sans fyri ljóði. Yrkingarnar eru ljódligar bumbur, sum bresta í munninum, tá ið tú lesur tær. Í øðrum føri kennist tað sum at draga leskiligar perlur á ketu úr munninum.
Eitt ógvuliga gott dømi um hetta, er ótrúliga góða, ljódliga og vakra yrkingin “Grun”:
Eyguni rund sum í uglu
starir hon inn í seg sjálva
á skák og fram
eitt sindur stúrin
eitt sindur sár
sær hon kann henda
út og inn ella á ella av ella søkka
og støkka
ella
gøllheldur innanvert
føtur
í spenni rimmar-
fast sleppir hon sæst ikki
alt tað ósjónliga
við eygunum opnum
sum okkum um seg
tað sum ikki sæst
uttan
grun
sum støkkur
Í hesi yrkingini er vert at leggja til merkis bókstavarímini, og hvussu sjálvljóðini í orðunum taka í hondina hvørt á øðrum. Øll u-ini í fyrstu reglu. Og hjáljóðini – øll s-ini, ið koma fyri í yrkingini, øll n-ini og m-ini. Øll hesi ljóðini, ið eru eins gjøgnum yrkingina gera, at tær gerast næstan messandi. Hetta er tekin um, at Heðin er ein ógvuliga stíltilvitaður yrkjari. Onki gleppur honum úr hondum, alt er væl gjøgnumhugsað.
Eitt, ið eyðkennir ein góðan týðara, er at hann meistrar málið, hann skal flyta yrkingarnar í. Heðin er ógvuliga tryggur í føroyskum, og tí eru týðingarnar hjá Heðini góðar. Tær eru málsligar perlur. Um hann týðir Olav H. Hauge ella Paul Celan, so eru týðingarnar hjá Heðini av teimum bestu, vit hava á føroyskum. Hann er ógvuliga væl gjørdur týðari.
Tað er, eftir mínum tykki, ógvuliga djarvt av Heðini at geva eitt yrkingasavn út við egnum yrkingum, sum skulu standa undir liðini á einum so mætum yrkjara sum Paul Celan. Yrkingarnar hjá Heðini fána sjálvandi undir liðuni á Celan, og kanska átti hetta savnið at verið tvey søvn: eitt við yrkingum eftir Heðin M. Klein og eitt við týðingum eftir Paul Celan.
Ikki er lætt at fara í holtur við at týða Paul Celan. Sum Heðin M. Klein sjálvur skrivar í eftirskriftini, so skrivaði Paul Celan ikki á vanligum týskum. Hann skrivaði eitt tyskt, ið var gamalt og sum ikki legði seg alt ov tætt upp at teimum týskt mæltu týskarunum, sum tveittu hann og familjuna í týningarlegu, har hann misti bæði foreldrini. Henda tíðin merkti allan hansara skaldskap.
Yrkingarna eftir Paul Celan hava altíð havt stóran týdning fyri meg. Síðani eg fyri fyrstu fer las Celan, hava yrkingarnar hingið við, og við jøvnum millumbili lesi eg yrkingar hansara. Ikki eri eg serliga stinnur í týskum, so tær yrkingar, eg havi lisið eftir Celan hava serliga verið á donskum, svenskum ella enskum. At síggja Paul Celan so meistarliga týddan til føroyskt, rørdi meg heilt inn, har keldurnar til tárini liggja. Heðin hevur fingið tann gráa og tunga tónan fram í yrkingunum. Hann hevur fingið jødisku bønarrútmuna við, hann hevur sett seg inn í allar tær mongu tilsipingarnar, sum eru í yrkingunum og eisini hevur hann fingið flutt hesa hárhvøssu eggina millum vakurleika og ruðulleika yvir í eitt inniligt føroyskt mál.
Tær báðar yrkingarnar “Deyðsfuga” og “Aspartræ” finnast í aðrari týðing. Hana hevur Tóroddur Poulsen gjørt(Varðin, Bind 60,1993). Ymiskar eru týðingarnar eftir Heðin og Tórodd. Heðin leggur seg meir eftir máli og rútmu, meðan Tóroddur leggur seg meir eftir at tulka innihaldið. Mær dámar betur týðingarnar hjá Heðini.
Eg fari at enda hetta ummæli við eini stuttari og samstundis ótrúliga stórari yrking eftir Paul Celan, sum Heðin M. Klein hevur týtt til føroyskt:
HVUSSU TÚ doyrt út í mær:
niður í minsta
útslitna
andaknútin
situr tú í eini
flís
av lívi
OMR


text:
Niels Petersen
09.01.2017 - 23:12
Tíðindi > Lóg & Landaskil > Løgregla
Ógvusligi eldurin umborð á Vesturland er endaliga sløktur, og av trygdaráðum er eftirlit eisini við skipinum í nátt. Bæði fyri at kunna sløkkja eldin aftur skjótast gjørligt, men eisini fyri at óviðkomandi ikki koma umborð, og harvið órógva kanningararbeiðið, sum ivaleyst verður framt í morgin ella í ovurmorgin. Hetta visti Sunnleiv Højgaard, sløkkiliðsleiðari at siga fyri lítlari løtu síðani.
Vesturland var staddur á Føroya Banka, tá eldur brádliga kom í skipið. Hetta var um middagsleitið leygardagin Eldurin spjaddi seg skjótt, og tað endaði við, at manningin mátti lyftast av skipinum av bjargingartyrluni.
Tað tók tyrluni umleið 40 minuttir at flúgva út til Vesturland. Og manningin, sum taldi 10 mans, varð fingin upp í tyrluna í øllum góðum.
Tyrlan fleyg til Havnar og setti manningina av við Landssjúkrahúsið, tí onkur av teimum hevði fingið royk í seg.
Brimil og Vædderen vóru hjá Vesturlandi gjáranáttina, og komu á Skála við skipinum tíðliga í morgun. Har liggur nú fullkomuliga uppkolaða skipið, og nú er so spurningurin, hvat fer at henda við hesum bunkanum av metalli. Skipinum er tað so ikki nógv eftir av.
- Skipið er fullkomuliga kolað upp, har er hendinga ting sum møguliga kann brúkast aftur. Annars er alt farið, segði Sunnleiv Højgaard, sløkkiliðsleiðari í Skálafjarða Sløkkiliði.
Sunleiv upplýsir, at vaktarmaðurin, sum løgreglan hevur sett at ansa eftir skipinum hevur kontakt við ein mann hjá sløkkiliðnum á Skála, um so er, at nakað skuldi hent í nátt.
Skálafjarða Sløkkilið fekk bast eldinum endaliga um klokkan 18 í kvøld, og tá liðugt var at rudda økið kring skipið, umleið klokkan 21 var ongin vandi á ferð. Alt var væl og virðuliga sløkt, visti Sunleiv Højgaard at siga.
Síðani hevur maður hjá sløkkiliðnum á Skála verið á økinum einaferð um tíman, fyri at kanna eftir, at alt er sum tað skal vera, umframt at vaktarmaðurin hevur nummarið hjá hesum sløkkiliðsmanninum, og skjótt kann ringja hann upp.
So nú skuldi trygdin verið rímuliga góð.
Sí eisini: Myndir: Eldur í lastini á Vesturlandi


text:
Ruhollah Khomeini
Seyyed Ruhollah Musavi Khomeini (persiskt: روح الله موسوی خمینی Rūḥollāh Mūsavī Khomeynī) (*24. september 1902 í Khomein Iran - † 3. juni 1989), kendur sum "ayatollah Khomeini", var ein iranskur shia-muslimskur prestur og tann politiski og andaligi leiðarin av tí iransku kollveltingini, sum koyrdi tann síðsta shahin, Mohammad Reza Pahlavi, frá. Sum eftirkomari av profetinum Muhammed hevði hann rætt til at brúka heitið Sayyid framman fyri navn sítt; eisini er svarta turbanin tekin um tað sama. Khomeini fekk tittulin ayatollah i 1950'unum.
Khomeini stýrdi Iran sum andaligur leiðari frá falli shahsins til sín deyðadag í 1989. Khomeini var ein av teim monnunum, ið hevði størst ávirkan á heimin í 20. øld. Han blev kosin til Ársins Mann av Time Magazine í 1979. Av nógvum varð hann mettur sum ein høvuðsfíggindi av Vesturheiminum, serliga USA.
Eftirmaður Khomeinis er Ali Khamenei.
Innihaldsyvirlit
Tann stolna kollveltingin[rætta | rætta wikitekst]
Iranska fólkið var sameint í stríðnum at fáa shahin (og hansara nógv hataðu loyniløgreglu) frá valdinum, og sjálvt sekulerir kommunistar stuðlaðu Khomeini, tí teir mettu hann vera einasta andstøðing, ið kundi fáa shahin frá valdinum, sum hann eisini gjørdi. Men eftir at shahurin var farin frá, 'stjól Khomeini kollveltingina' (sum iranar siga) og útskifti kongsveldið við eitt átrúnaðarligt veldi (theokrati), ið forfylgdi hesum somu fólkum, ið høvdu stuðlað honum at koma til valdið.
Fatwan móti Rushdie[rætta | rætta wikitekst]
Í 1989 sendi Khomeini út eina fatwu, ið ákallaði avrætting av Salman Rushdie, ein indisktbornan bretskan rithøvund. Khomeini pástóð, at tað var ein átrúnaralig skylda hjá muslimum at avrætta Rushdie, tí hann hevði spottað profetin Muhammed í bókini The Satanic Verses í 1988. Hóast Rusdie seinni bað alment um umbering, so vildi Khomeini ikki taka fatwuna aftur, og stendur hon við til denna dag. Rushdie bleiv ikki myrdur, men tað bleiv japanski umsetarin av bókini, Hitoshi Igarashi, meðan tveir aðrir umsetarar yvirlivdu morðroyndir, ið vórðu framdar ímóti teimum.
Religiøsir minnilutar[rætta | rætta wikitekst]
Støðan hjá religiøsum minnilutum í Iran hevur verið blandað undir Khomeini. Ikki-muslimskir minnilutar hava ikki havt somu rættindi sum muslimar. Konvertering (umvending) til islam verður stuðlað, meðan tað øvugta gevur deyðarevsing. Talið av ikki-muslimum er fallið nógv, síðan Khomeini kom til valdið, t.d. er talið av jødum fallið frá 80.000 til bara 30.000 eftir 20 árum. Hinvegin eru fýra av teim 270 sætunum í parlamentinum tryggjað átrúnaðarligum minnilutum eftir boðum Khomeinis. Khomeini mælti eisini til semju ímillum shia- og sunnimuslimar. Khomeini skilti ímillum zionismu sum 'sekuleran politikk við jødiskum symbolum' og jødadóm sum ‘trúnna hjá Mósesi’.
Útsjónd og vanar[rætta | rætta wikitekst]
Khomeini var kendur fyri sína karismatisku útsjónd, sítt lítillætni og stundvísi (punktualitet). Hóast hann var ein av valdsmiklastu monnunum í síni samtíð, so livdi Khomeini eitt sera spartanskt lív. Fólk høvdu bæði ærufrykt og ræðslu fyri honum samstundis, bæði tá ið hann ferðaðist ímillum viðhaldsfólk, uttan at smílast til nakran, og tá ið hann frálærdi uttan at hyggja nakran í eyguni, nakrantíð; nakað ið økti um karismu hansara. Khomeini fylgdi islamisku reglunum um ‘reinleika’, ið metir ikki-muslimar sum ‘óreinar’ (skitnar) eins og skarn, land, blóð, vín o.s.fr., ið kravdi rituelt vask eftir fysiska kontakt við viðkomandi. Sagt verður, at hann vildi ikki drekka á matstovu, uttan hann hevði fingið fullvissu um, at tænarin var muslimur.
Familja og eftirkomarar[rætta | rætta wikitekst]
Komeini giftist í 1929 við Khadijeh Saqafi Khomeini, hon doyði í 2009. Tey fingu sjey børn, tvey doyðu sum børn, hini fimm ið vuksu til, vóru tríggjar døtur og tveir synir. Báðir synirnir blivu prestar. Eldri sonurin Mustafa Khomeini, ið livdi í útlegd saman við faðirinum í Najaf í Irak, varð myrdur í 1977, hildið verður at iranska loyniløgreglan SAVAK beindi fyri honum. Yngri sonurin, Ahmad Khomeini, doyði av hjartaslag í 1995, 49 ára gamal. Hetta hendi ein mánað eftir, at hann hevði funnist at stýrinum hjá Ali Khaminei, og hildið verður, at hann bleiv eitraður við cyanidi eftir boðum frá høgtstandandi embætismonnum. Best kenda dóttir Khomeini er Zahra Mostafavi, ið er professari við Universitetið í Tehran. Hon luttekur eisini í politikki og er eins konservativ og faðirin; hon tekur undir við, at kvinnur skulu noyðast at ganga í turriklæði, og hon metir USA sum ein fígginda, ið Iran ikki skal samráðast við.
Khomeini hevur 15 abbabørn, harav hesi eru best kend:
- Zahra Eshraghi, abbadóttir, gift við Mohammad Reza Khatami leiðara av størsta nýskipanarsinnaða andstøðuflokkinum í Iran. Hon er kend fyri at vera feminist og vil hava at kvinnur skulu sjálvar ráða fyri um tær ganga í turruklæði ella ikki.
- Hassan Khomeini, abbasonur, sonur Ahmad Khomeini er prestur og leiðari av Khomeini Mausoleum, hann stuðlar eisini nýskipanarrørsluna og var ein av teimum ið kravdi at úrslitið av 2009-valinum skuldi vera ógyldað.
- Husain Khomeini, abbsonur, sonur Mustafa Khomeini, er eisini prestur og stórur mótstøðumaður av prestastýrinum. Í 2003 bleiv hann endurgivin fyri at siga: “Iranar tørva frælsi nú, og um teir bert kunnu fáa hetta við amerikanskari hjálp, haldi eg tey vildu tikið undir við tí. Sum Irani vildi eg tikið væl ímóti hesum (amerikanskari hjálp)”. Sama ár vitjaði hann USA og hitti m.a. Reza Pahlavi II son síðsta shahin. Í 2006 heitti hann á USA um at gera innrás í Iran, og koyra prestastýrið frá valdinum.
- Ali Eshraghi, abbasonur, er verkfrøðingur og stillaði upp til parlamentsvalið í 2008, men varð diskvalifiseraður tí hann ikki sýndi trúskap mótvegis ‘islamisku samfelagsskipanini’ í Iran. Seinni fekk hann loyvi til at stilla uppaftur, men eftir eitt alment ærumeiðandi tiltak ímóti familju hansara á internetinum, tók hann seg sjálvboðin aftur frá valinum.
Verk[rætta | rætta wikitekst]
Khomeini var ein íðin rithøvundur (200 av hansara bókaútgávum eru atkomuligar á internetinum), ið skrivaði viðmerkingar til Koranina, islamiska løgvísi, upprunan til islamiska lóg og islamiska siðvenju (tradisjón). Hann skrivaði eisini bøkur um filosofi (heimsspeki), gnosticismu, yrkingar, bókmentir, statsvísindi og politikk.
Leinki úteftir[rætta | rætta wikitekst]
- Documentary: The man who changed the world
- Documentary: I knew Khomeini
- www.Imam-khomeini.com - Heimasíða


text:
Søga 53: Jefta lyfti
HEVUR tú nakrantíð givið eitt lyfti, og so uppdagað at tað var ringt at halda tað? Tað gjørdi maðurin tú sært á bílætinum, og tí er hann so keddur. Maðurin er Jefta, ein djarvur dómari í Ísrael.
Jefta livir í einari tíð tá ísraelsmenn eru hildnir uppat at tilbiðja Jehova. Aftur gera teir tað ið er ónt. Tí letur Jehova ammonitar gera seg inn á teir. So rópa ísraelsmenn til Jehova: ’Vit hava syndað móti tær. Frels okkum!’
Teir angra tað ónda teir hava gjørt. Og teir vísa at teir angra tað, tí teir fara aftur at tilbiðja Jehova. Og so vil Jehova eisini hjálpa teimum aftur.
Fólkið velur Jefta at berjast móti teimum óndu ammonitunum. Jefta ynskir inniliga at Jehova má hjálpa honum í bardaganum. Tí gevur hann Jehova hetta lyftið: ’Um tú letur meg vinna á ammonitunum, skal eg geva tær tað fyrsta sum kemur úr húsi mínum at møta mær, tá eg komi heim aftan á sigurin.’
Jehova hoyrir Jefta lyfti, og hann hjálpir honum at vinna bardagan. Og hvør heldur tú var fyrstur at møta Jefta, tá hann kom heimaftur? Tað var dóttir hansara, einasta barnið hann átti. ’Á, dóttir mín!’ rópar Jefta. ’Tú voldir mær stóra sorg! Eg havi givið Jehova eitt lyfti, og nú kann eg ikki taka tað aftur.’
Tá dóttir Jefta hoyrir um lyftið, verður hon fyrst kedd. Tí tað hevur við sær at hon má fara burtur frá pápa sínum og vinunum. Men restina av lívinum skal hon tæna Jehova við tabernaklið í Silo. Nú sigur hon við pápan: ’Hevur tú givið Jehova eitt lyfti, mást tú halda tað.’
Síðan fer dóttir Jefta til Silo, og restina av lívinum tænir hon Jehova við tabernaklið hjá honum. Fýra dagar á hvørjum ári fara kvinnurnar í Ísrael at vitja hana, og tær gleðast um at vera saman. Fólkið elskar dóttur Jefta, tí hon er ein góður tænari fyri Jehova.
Dómararnir 10:6-18; 11:1-40.


text:
Orð: Louis Zachariassen
Lag: Rikard Nordraak
1. Tú sangst eitt so vakurt
og yndisligt ljóð
í morgun, tú uppi á mønuni stóð.
Syng, títlingur lítli, eg skilji teg væl.
Mær leingist at hoyra títt ljóðfagra spæl.
2. So mangan eg spældi á grønari grund.
Eg kleiv upp um hamrar og leikti í lund,
men aldri eg hoyrdi eitt vænari lag
enn tað, tú í morgun á mønuni kvað.
3. Í fjarløgdum londum er fagurt og frítt,
har syngja teir fuglar so lokkandi blítt;
best hugnar mær tó her á Føroya grund
og lagið, tú títlingur syngur um sund.
4. Tí meðan eg lítil í vøgguni lá,
tú satst, sum tú enn situr mønuni á.
– Syng, títlingur lítli! Eg skilji teg væl.
Mær leingist at hoyra títt ljóðfagra spæl.


text:
Vinstrahallur politikkur
Vinstrahallur politikkur er eitt uppbýti av politikki, har nakrir politiskir flokkar, ið hava ávís felags eykenni, sum sosisalismu ella kommunismu, vera bólkaðir. Í Føroyum vera Javnaðarflokkurin og Tjóðveldi av núverandi politiskum flokkum í Føroyum vanliga sagdir at vera vinstrahallir. Av fyrrverandi vinstrasinnaðum politskum flokkum í Føroyum kunnu nevnast Verkamannafylkingin, Oyggjaframi, Føroyskir Sosialistar, Kommunistiski Flokkur Føroya og Sosialistiski Loysingarflokkurin. Í Noregi verða flokkarnir Rødt, NKP, Sosialistisk Venstreparti og Arbeiderpartiet roknaðir fyri at vera vinstrahallir. Í Danmark eru tað flokkarnir Socialdemokraterne, SF - Socialistisk Folkeparti og Eindarlistin roknaðir fyri at vera vinstrahallir flokkar. Heitini vinstahallur og høgrahallur politikkur koma úr fronsku kollveltingini, har ið teir radikalu og kollveltingarsinnaðu sótu vinstrumegin formannin í tí provisoriska tjóðartinginum, meðan teir konservativu og moderatu sótu høgrumegin. Í politikki verður eisini tosað um flokkar sum bæði eru til vinstru og til høgru og hvørki kunnu flokkast til vinstu ella til høgru, og tí verða kallaðir miðflokkar ella flokkar sum eru á miðjuni í politikki.
Flokkarnir ið eru vinstrasinnaðir hava tað til felags, at teir stríðast fyri javnrættindum, at tað ikki skulu vera klassamunur á fólki, fyri rættvísum býti innanlendis og altjóða og at hetta skal henda við at hava eina sterka tjóð sum veitir nógvar vælferðartænastur og spælir aktivan leiklut í vinnulívinum. Tað er stórur munur á teimum ymisku vinstrahallu flokkunum í Norðurlondum, um hvussu stóran aktivan leiklut ið tjóðin veruliga skal hava, men tó eru hesir flokkar í høvuðsheitum samdir í at infrakervið umframt grundleggjandi vælferðartænastur sum útbúgving og heilsa eiga at vera ábyrgdin hjá tí almenna. Teir víðgongdu vinstrahallur flokkarnir fara uppaftur longur og ynskja at avskaffa tann privata ognarrættin fullkomiliga. Eitt annað felagsheiti fyri vinstrahallan politikk er ein skepsis móti teimum fríu marknaðarkreftunum og kapitalismuni, tí at hesi føra klassamun við sær.


text:
8. PARTUR
Hví eru vit pent ílatin, tá ið vit fara á møti?
Hevur tú á myndunum í hesum heftinum lagt til merkis, at Jehova vitni altíð eru pent ílatin, tá ið tey eru á møti? Hví gera vit so nógv burtur úr at síggja pen og nosslig út?
Vit vísa Gudi virðing. Tað er satt, at Gud ikki bert hyggur at útsjóndini. (1 Sámuel 16:7) Men tá ið vit koma saman at tilbiðja hann, ynskja vit veruliga at vísa bæði honum og okkara trúarfelagum virðing. Um vit fingu høvi at tosa við ein kong ella forseta, høvdu vit helst av virðing fyri høga starvinum hugsað um, hvussu vit vóru ílatin. Somuleiðis vísa vit við okkara útsjónd á møtunum, at vit hávirða Jehova Gud, sum er „kongur tjóðanna“, og staðið, har vit tilbiðja hann. — Jeremias 10:7.
Vit vísa, hvørji lívsvirði vit hava. Bíblian eggjar kristnum til at lata seg í við „blúgv og heiður“. (1 Timoteus 2:9, 10) At lata seg í „við blúgv“, ella lítillætni, merkir, at vit hvørki gera okkum upp, vísa ov nógv ella øsa onnur við okkara klædnabúna. Og lata vit okkum í við „heiður“, velja vit sømilig klæði, sum ikki eru ófantalig ella løgin. Hesar meginreglur geva okkum kortini nógv í at velja. Uttan orð kann okkara snøgga og tekkiliga útsjónd „prýða læru Guds, Frelsara okkara“ og „prísa“ honum. (Titus 2:10; 1 Pætur 2:12) Tá ið vit eru pent ílatin á møtunum, fáa onnur kanska eina aðra mynd av Jehova og teimum, sum tilbiðja hann.
Lat tó ikki tíni klæði forða tær at koma á møti í ríkissalinum. Klæðini hjá okkum nýtast ikki at vera dýr ella sera fín fyri at vera hóskandi, rein og nosslig.
Hvussu týðandi eru klæðini, tá ið vit tilbiðja Gud?
Hvørjar meginreglur hjálpa okkum at vera pent ílatin og nosslig?


text:
Trúarjáttan
Ein trúarjáttan er ein tekstur, ið orðar grundleggjandi læruna í eini trúgv.
Í kristindóminum[rætta | rætta wikitekst]
Í kristindóminum eru fleiri trúarjáttanir. Tær elstu og vanligastu eru apostólska trúarjáttanin og nikæno-konstantinopolitanska trúarjáttanin. Afturat teimum hevur føroyska fólkakirkjan eisini athanasiansku trúarjáttanina og augsburgsku trúarjáttanina. Eisini Luthers Lítla katekismus verður roknað sum ein av teimum 5 trúarjáttanunum í luthersku kirkjuni.
Bæði í fólkakirkjuni og í katólsku kirkjuni er apostolska trúarjáttanin tann vanligasta í sambandi við dópin. Í fólkakirkjuni er hon eisini tann vanligasta í gudstænastuni. Í katólsku messuni verður hinvegin Nikæno-konstantinopolitanska trúarjáttanin meira brúkt.
Í Islam[rætta | rætta wikitekst]
Í islam verður trúarjáttanin, shahadah, roknað sum ein av teimum fimm súlunum.


text:
Kaj Leo Holm Johannesen
Kaj Leo Holm Johannesen, eisini kendur sum Kaj Leo Johannesen (føddur 28. august 1964 í Tórshavn) var Føroya løgmaður frá 26. september 2008 til 2. september 2015. Hann er útbúgvin sum skipsførari og var sameigari av Farex, ið fekst við fiskaútflutning. Kaj Leo limaði seg inn í Sambandsflokkin í 1988. Hann stillaði upp til løgtingsvalið fyrstu ferð í 1994 og sat sama árið eitt skifti á tingi sum eykamaður. Frá 1996 til 2000 sat hann í Tórshavnar býráði. Hann var á fyrsta sinni valdur inn á Løgting í 2002 og hevur verið afturvaldur síðani. Síðani 2004 hevur Kaj Leo Holm Johannesen verið formaður í Sambandsflokkinum. Tíðarskeiðið 2003-2004 var hann næstformaður í Landsstýrismálanevndini og limur í Vinnunevndini. Frá 2004 til 2008 var hann formaður í Uttanlandsnevndini og limur í fíggjarnevndini. Hann varð valdur til løgmann 26. september í 2008.
Eftir loknan fólkaskúla fór Kaj Leo Holm Johannesen til skips sum 14 ára gamal. Í 1986 tók hann prógv sum skipsførari á Føroya Sjómansskúla. Hann hevur bæði verið við fiski og farmaskipi, umframt starvast sum bilsølumaður. Í 1989 kom hann í starv hjá Føroya Fiskasølu og frá 1995 til 1997 starvaðist hann á Kósini. Síðani 1997 hevur hann verið sjálvstøðugur vinnurekandi.
Innihaldsyvirlit
Politisk lívsleið[rætta | rætta wikitekst]
Kaj Leo var frá 1997-2000 býráðslimur í Tórshavnar Býráð og hevur síðani 2002 verið valdur inn á Føroya Løgting. Hann varð valdur til landstýrismann fyri uttanríkismál í 2004, tá hann eisini varð valdur til floksformann. Í politikki leggur hann leggur millum annað dent á at knýta Føroyar tættari at ES.
26. september 2008 bleiv Kaj Leo Johannesen valdur sum løgmaður fyri ABC-samgonguna. Eftir løgtingsvalið 2011 helt hann fram sum løgmaður í samgongu millum Sambandsflokkin, Fólkaflokkin, Miðflokkin og Sjálvstýrisflokkin. Í oktober 2011 fór Sjálvstýrisflokkurin úr samgonguni, eftir at Kári P. Højgaard var koyrdur frá sum landsstýrismaður, men sangongan var stór nokk til at halda fram við hinum trimum flokkunum.
Tollmálið[rætta | rætta wikitekst]
Í desember 2013, stutt fyri jól, var varpaðu føroyskir fjølmiðlar ljós á fíggjarmálaráðharran, Jørgen Niclasen, úr Fólkaflokkinum frá tíðini frá 1989 og fyrst í 1990-árunum, meðan hann var stjóri í fyritøkuni P/F N. Niclasen. Sambært skjølum, ið miðlarnir løgdu fram, hevði virkið hjá Jøgeni Niclasen tikið vøru út úr einari tollgoymslu sum ikki var tollað og selt hana ótollaða og harvið snýtt landskassan fyri fleiri hundraðtúsund krónur. Fyritøkan hevði havt ein tollkreditt sum varð uppsagdur, men helt tó fram við at selja ótollaðar vørur. Jørgen Niclasen vísti øllum ákærum aftur.[1] Kaj Leo Holm Johannesen stuðlaði tó sínum fíggjarmálaráðharra og segði at hann hevði fult álit á honum.[2][3] Tað gjørdi hann eisini tann 28. mai 2014, tá ið andstøðan setti fram misálit á Jørgen Niclasen. Løgmaður var staddur í Íslandi og hagani gav hann flokkinum boð um at atkvøða ímóti misálitinum. Tá ið avtornaði vóru tað tveir sambandstingmenn, Reimund Langgaard og Helgi Abrahamsen, ið atkvøddu fyri uppskotinum frá andstøðuni, tað sama gjørdi Jenis av Rana, formaður Miðfloksins, ið eisini var við í samgonguni. Løgmaður fekk ein trupulleika og kom undir stórt trýst, tá tveir av hansara floksfeløgunum gjørdu ímóti boðum hansara og í staðin atkvøddu eftir teirra egnu sannføring. Aðrar kritiskar røddir vóru eisini frammi úr Sambandsflokkinum, eitt nú Lisbeth L. Petersen, fyrrverandi forkvinna, løgtingskvinna og fólkatingslimur Sambandsfloksins, sum hin 10. februar 2014 meldaði seg úr Sambandsflokkinum orsakað av at hon var ónøgd við, at Sambandsflokkurin góðtók, at ein landsstýrismaður, ið hevði snýtt í tolli, slapp at vera sitandi sum landsstýrismaður. Hin 28. mai eftir atkvøðugreiðsluna um misálitið á Jørgen Niclasen segði Lisbeth L. Petersen, at hon helt tað var gott fyri Sambandsflokkin, at Helgi Abrahamsen og Reimund Langaard valdu ikki at fylgja boðunum frá løgmanni.[4]
Lívsleið innan ítrótt[rætta | rætta wikitekst]
Kaj Leo Holm Johannesen er fyrrverandi landsliðsleikari í fótbólti. Hann leikti 4 dystir fyri Føroyar í tíðarskeiðnum 1991-92 [5] og so var hann eyka málmaður fyri føroyska A-landsliðið meira enn 20 ferðir í árunum 1988-1994. Kaj Leo var annars HB leikari, hann er ein av mest leikandi HB leikarunum. Hann vann føroyameistaraheitið tríggjar ferðir við HB, tað var árini 1988, 1990 og 1998. Bæði á landsliðnum og á HB liðnum spældi Kaj Leo sum málmaður. Hann hevur ikki heilt slept fótbóltinum enn, men spælir fótbólt við Oldboys hjá HB av og á. Í 2010 vann hann gull við oldboys liðnum hjá HB, tá teir vunnu finaludystirnir Inni í Dal á Sandoynni 25. september 2010.[6] Kaj Leo Johannesen hevur eisini spælt hondbólt. Hann leikti við Kyndli, sum er hondbóltsfelag úr Havn. Hann leikti 163 dystir og skoraði 625 mál.[7]
Sangari[rætta | rætta wikitekst]
Kaj Leo sang saman við føroyska landsliðnum og Jóannes Jacobsen, tá hann var málmaður á føroyska landsliðnum. Vit herja á kom út í 1990, Kaj Leo syngur sangin Vit syngja. Hesin sangurin var eisini útgivin í 1998 á fløguni Tólvti maður.
Útgávur[rætta | rætta wikitekst]
Familja[rætta | rætta wikitekst]
Foreldrini eru Leo Hans Johannesen (deyður 1991) og Karin Holm Johannesen, bæði ættað úr Mykinesi. Hann er giftur við Jórun fødd Bærentsen, dóttir Jonnu og Ebba Bærentsen. Tey eiga synirnar Heina (føddur í 2000), Jákup (føddur í 2001) og Jónas (føddur í 2006). Hann og familjan búgva í dag á Teigi í vesturbýnum í Havn. Í uppvøkstri hansara búleikaðist familjan í bæði vestur- og eysturbýnum. Soleiðis búði Kaj Leo fyrstu 12 árini í Brøttulíð, og síðani tey næstu 14 í Tjarnarlág. Kaj Leo er einsamallur drongur í einum systkinaflokki upp á fimm, ið eisini telur systrarnar Liss, Marin, Jákubinu og Oddvør.
Keldur[rætta | rætta wikitekst]
- ↑ jn.fo, "Jørgen Niclasen vísir aftur, at hann hevur snýtt í tolli", Tíðindaskrivið er skrivað av Jørgeni Niclasen
- ↑ aktuelt.fo, Løgmaður fult álit á Jørgeni Niclasen, skrivað hevur Georg L. Petersen hin 20. des. 2013.
- ↑ kvf.fo, Løgmaður hevur fult álit á Jørgeni Niclasen
- ↑ in.fo, "– Fólkið einki álit longur", skrivað hevur Barbara Holm, hin 28. mai 2014.
- ↑ National-football-teams.com
- ↑ B71-sandoy.com
- ↑ Kyndil.fo, Hesi hava leikt yvir 100 dystir fyri Kyndil
- ↑ rateyourmusic.com, Vit herja á
- ↑ rateyourmusic.com, Tólvti Maður
Útvortis ávísingar[rætta | rætta wikitekst]
- Løgtingið 150 - Hátíðarrit. Tórshavn 2002, Bind 2, s. 304 (PDF-Download)
- Heimasíðan hjá Kaj Leo Johannesen
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen


text:
Lerwick
Lerwick (skotskt gæliskt: Liùrabhaig), grundlagdur uml. 1653, er størsti býur og høvuðsstaður í Hetlandi. Har búgva umleið 7.070 fólk.
Lerwick er norðasti býur í Skotlandi. Skansin Fort Charlotte ið varð bygdur í 1665 er navngivin eftir drotningini hjá Georg 3 kongi, og er ein av best vardu skansunum í Skotlandi. Navnið kemur av norrønum: Leirvík.
Úr Lerwick er ferjusamband til Aberdeen á skotska meginlandinum og Kirkwall í Orknoyggjum (NorthLink Ferries) og til smærru oyggjarnar Bressay og Out Skerries. Í nøkur ár sigldi Smyril Line uppá Lerwick, men økonomiskt grundarlag var ikki fyri hesi sigling.
Myndir[rætta | rætta wikitekst]
-
Lerwick, oyggin Bressay í baksýni.
-


text:
UPPÍSKOYTI
Hvat eru Sheol og Hades?
Á FRUMMÁLUNUM brúkar Bíblian hebraiska orðið sje’olʹ og samsvarandi grikska orðið haiʹdes meir enn 70 ferðir. Orðini verða bæði tvey brúkt í sambandi við deyðan. Nakrar bíbliuumsetingar týða tey til „grøvin“, „helviti“ ella „deyðaríkið“. Men á flestu málunum finst einki orð, sum heilt neyvt endurgevur tann týdningin, sum liggur í hebraiska og grikska orðinum. Ny Verden-Oversættelsen brúkar tí orðini „Sheol“ og „Hades“. Hvat merkja tey í grundini? Latið okkum vita, hvussu tey verða brúkt í ymiskum skriftstøðum.
Prædikarin 9:10 sigur: „Hvørki virki, klókskapur, kunnskapur ella vísdómur er í deyðaríkinum [Sheol, Ny Verden-Oversættelsen], har sum tú fert.“ Merkir hetta, at Sheol er ein ávís grøv ella ein ávísur gravstaður, sum vit hava lagt ein av okkara kæru í? Nei. Tá Bíblian vísir til ein serstakan gravstað, brúkar hon ikki orðini sje’olʹ og haiʹdes, men onnur hebraisk og griksk orð. (1 Mósebók 23:7-9; Matteus 28:1) Bíblian brúkar heldur ikki orðið „Sheol“ um eina grøv, sum fleiri eru løgd í, eitt nú ein familjugravstað ella eina hópgrøv. — 1 Mósebók 49:30, 31.
Hvat er tað so, orðið „Sheol“ sipar til? Guds orð vísir, at „Sheol“, ella „Hades“, sipa til nakað nógv meiri víðfevnt enn sjálvt eina stóra hópgrøv. Til dømis nevnir Esaias 5:14, at Sheol [deyðaríkið] verður „enn átufrekari, tað gapar ómetaliga“. Ja, sjálvt um Sheol longu hevur „gloypt“ óteljandi deyðum menniskjum, tykist tað aldri at mettast. (Orðtøkini 30:15, 16) Mótsett einum bókstavligum gravstaði, sum bara hevur pláss fyri einum avmarkaðum tali á deyðum, so ’mettast deyðaríkið [Sheol] ikki’. (Orðtøkini 27:20) Sheol verður ongantíð fult. Tað hevur eingi mørk. Altso er talan ikki um nakað bókstavligt stað. Nei, Sheol og Hades eru felags grøvin hjá øllum deyðum menniskjum, ímyndarliga staðið, har meginparturin av mannaættini svevur í deyðanum.
Bíbilska læran um uppreisnina hjálpir okkum at fáa eina betri fatan av, hvat „Sheol“ og „Hades“ merkja. Guds orð setir Sheol og Hades í samband við tann deyðan, sum uppreisn er frá. * (Job 14:13; Ápostlasøgan 2:31; Opinberingin 20:13) Guds orð vísir eisini, at tey, sum eru í Sheol, ella Hades, ikki bara eru fólk, ið hava tænt Jehova, men eisini nógv, sum ikki hava tænt honum. (1 Mósebók 37:35; Sálmur 55:16) Tí lærir Bíblian eisini, at „uppreisn verður, bæði av rættvísum og órættvísum“. — Ápostlasøgan 24:15.
^ par. 4 Mótsett hesum, stendur um tey deyðu, sum ikki rísa upp, at tey eru „í Gehenna“, ikki í Sheol, ella Hades. (Matteus 5:30; 10:28; 23:33, Ny Verden-Oversættelsen) Eins og Sheol og Hades ikki eru bókstavlig støð, er Gehenna heldur ikki eitt bókstavligt stað.
Hvat eru Sheol og Hades?hvat-eru-sheol-og-hadesHvat eru Sheol og Hades? | Bíblian lærirHvat er Sheol? Hvat er Hades? Í Bíbliuni verða orðini Sheol og Hades brúkt í sambandi við deyðan. Læran um uppreisnina gevur okkum eina betri fatan av orðunum.sheol, hades, deyðin, uppreisn, bíbliaUPPÍSKOYTIHvat eru Sheol og Hades?Hvat eru Sheol og Hades?Nakrar bíbliuumsetingar týða orðini Sheol og Hades til „grøv“ ella „helviti“. Hvat merkja hesi orðini í veruleikanum?Hvat eru Sheol og Hades?Hvat eru Sheol og Hades?


text:
Eru Jehova vitni protestantar?
Nei. Jehova vitni eru kristin, men vit meta okkum ikki sum protestantar. Hví ikki?
Protestantisman hevur verið lýst sum ein „átrúnaðarlig rørsla, sum er ímóti rómverskkatólsku kirkjuni“. Jehova vitni taka ikki undir við lærunum í katólsku kirkjuni, men vit meta okkum kortini ikki sum protestantar. Orsakirnar eru:
Fleiri av protestantisku lærunum eru í stríð við tað, Bíblian veruliga lærir. Til dømis lærir Bíblian, at „ein Gud er“, ikki ein tríeind. (1. Timoteusarbræv 2:5; Jóhannes 14:28) Hon lærir eisini týðiliga, at Gud ikki straffar tey óndu í helviti, men ger tey til einkis med alla. – Sálmur 37:9; 2. Tessalonikabræv 1:9.
Vit hvørki mótmæla ella royna at broyta katólsku kirkjuna ella nakran annan trúarbólk. Nei, vit boða rætt og slætt evangeliið um Guds ríki og royna at hjálpa øðrum at fáa sterka trúgv á hesi góðu tíðindini. (Matteus 24:14; 28:19, 20) Vit ætla okkum ikki at broyta aðrar trúarbólkar, men vilja bara læra søkjandi menniskju sannleikan um Gud og hansara orð, Bíbliuna. – Kolossebrævið 1:9, 10; 2. Timoteusarbræv 2:24, 25.
LÆR MEIRA
Hvørji eru Jehova vitni?
Hvussu nógv Jehova vitni kennir tú? Hvat veitst tú um okkum?


text:
Ingi Samuelsen
29.12.2016 - 07:00
Mentan > Mentan > Sjónleikur
Amerikanski sjónleikarin, Debbie Reynolds er deyð. Tað upplýsir sonur hennara, Todd Fischer.
84 ára gamla Reynolds er eitt nú kend fyri sín leiklut í stórfilminum ’Singing in the Rain’. Hon doyði dagin eftir, at dóttirin, Carrie Fischer, doyði.
- Tað er satt. Hon er hjá Carrie. Hon fór frá okkum stutt eftir at hon segði okkum hvussu nógv hon saknaði Carrie. Tað vóru hennara seinastu orð, sigur Todd Fischer við Reuters.
Eins og mamma sín, var Carrie Fischer ein kendur sjónleikari. Mest kend var hon fyri leiklut sín sum Leia prinsessa í Star Wars-filmunum.
Eftir at tað frættist um deyða hennara, skrivaði mamman á Facebook um stóru sorg sína.
- Takk tit øll, ið hava fevnt um listagávurnar hjá míni fantastisku og elskaðu dóttir. Eg eri takksom fyri allar tykkara tankar og bønir, skrivaði gamla sjónleikarinnan.
Todd Fischer sigur við CNN, at hann tosaði við mammu sína stutt eftir at systirin doyði. Debbie Reynolds segði hvussu nógv hon saknaði dóttur sína.
Debbie Reynolds hevur livað eitt langt lív sum sjónleikari bæði á filmi og á palli. Hon hevði sína stórheitstíð í trýssunum. Í 1965 varð hon tilnevnd ein oskar fyri besta kvinnuliga leiklut í filminum ’The Unsinkable Molly Brown’.
Í gjár varð hon innlagd á Cedars-Sinai sjúkrahúsið í Los Angeles. Hon hevur, sambært Reuters, havt trupulleikar við heilsuni hesi seinastu árini. Eitt nú gav hon í november 2015 avboð til ein døgurða, har hon skuldi taka ímóti einum heiðurs-Orcar fyri sína drúgvu yrkisleið innan showbusiness, skrivar Ritzau.
Les eisini: Carrie Fischer deyð


text:
Konservatisma
Konservatisma (ella afturhaldssinnaður) er ein politisk hugsjón ella samfelagsfatan ið vil varðveita samfelagsskipanina sum er. Hugsanin um at tað verandi er nóg gott og at broytingar eru óneyðugar. Allar broytingar skulu koma so líðandi. Vit seta ofta konservatismu saman við tjóðskaparligan siðaarv og sterka landsverju. Konservatisman kom at viga upp ímóti frælsishugsjónunum í fronsku kollveltingini. Konservatisma leggur dent á varðveitslu av samfelagsskipanini og siðbundnum virðum. Konservatisma er í stóran mun grundað á liberalismu.
Politiskir flokkar[rætta | rætta wikitekst]
- Føroyar: Hin føroyski fólkaflokkurin
- Danmark: Konservativi Fólkaflokkurin
- Noreg: Høgri
- Svøríki: Moderaterna
- USA: Republikanski Flokkurin
- Kanada: Konservativi flokkurin


text:
Eysturoyartunnilin verður mettur at kosta eina milliard og 50 milliónir krónur, og Sandoyartunnilin verður mettur at kosta 860 milliónir krónur.
Fyrst verður farið undir Eysturoyartunnilin, og tá hann er boraður í gjøgnum, verður farið at bora Sandoyartunnilin, tó í seinasta lagi í 2018.
Sambært semjuni verður stovnað eitt alment partafelag, sum skal byggja og reka báðar tunlarnar. Landið setur tilsamans 400 milliónir kr. í felagið hetta til 2024, sambært langtíðaríløguætlanini.
Um neyðugt kann landið hækka partapeningin ella veita felagnum avmarkaða trygd fyri at fáa fígging til Sandoyartunnilin.
Sambært semjuni kanna felagið eisini taka ábyrgdarlán, og landið skal veita felagnum 10 milliónir kr. í árligum rakstrarstuðli, tá Sandoyartunnilin er tikin í nýstlu. Hetta svarar til ta upphædd, sum landið í løtuni rindar fyri siglingina við Teistanum um Skopunarfjørð.
Ikki semja um privata loysn
Jørgen Niclasen, landsstýrismaður í tunnilsmálum, ásannar, at semja er ikki um, at Eysturoyartunnilin skuldi verða á privatum hondum burturav. Dentur hevur heldur verið lagdur á at finna eina semju, sum allir flokkar kunnu taka undir við.
Tunnilsmálið hevur verið ein tungur burður, og í summar kostaði tað Kára P. Højgaard landsstýrissessin. Nú eru allir flokkar á tingi samdir um ein leist fyri at byggja Eysturoyartunnilin og Sandoyartunnilin, sum báðir skulu vera almennir. Landsstýrismaðurin heldur, at nú eru allar súðir syftir, og at hetta uppskotið verður samtykt.


text:
Tannlæknaleiðari til Klaksvíkar kommunalu barnatannrøkt
Klaksvíkar kommunala barnatannrøkt søkir eftir tannlæknaleiðara at byrja 1. februar 2017 ella skjótast møguliga.
Barnatannrøktin fevnir um 8 starvsfólk, sum samanlagt taka sær av fyribyrging og viðgerð av umleið 1500 børnum og ungum 0-18 ár. Samstarvsavtala er við privatan sertannlækna um sertannviðgerðina.
Millum uppgávurnar og ábyrgdirnar hjá tannlæknaleiðaranum eru:
· Ábyrgd og skipan av tí dagliga rakstrinum, umsiting og starvsfólkaleiðslu
· Fíggjarætlanarlegging og fíggjarstýring
· Luttøka í tannlæknaarbeiði
· Ráðgeving og vegleiðing av starvsfólkunum í barnatannrøktini
· Hava fokus á felagsskapin og trivnaðin hjá starvsfólkunum
· Styrkja og menna tað profylaktiska og heilsufyribyrgjandi arbeiðið
Vit hava eitt gott arbeiðsumhvørvi við stabilum og engageraðum starvsfólkum. Arbeiðstónin er vinarligur og óhátíðarligur. Vit hava fokus á fyribyrgjandi arbeiði og eitt gott arbeiðsumhvørvi. Fyri stuttum varð sertannviðgerðin útveitt til privatan sertannlækna, og tí er fokus í løtuni eisini á at laga og menna virksemið eftir broyttu umstøðunum.
Vit vænta, at tú sum tannlæknaleiðari hevur áhuga í leiðslu og hevur góð samstarvsevnir, at tú ert ein fakliga dugnaligur tannlækni og hevur ein týðiligan, engagerandi og viðurkennandi leiðsluhátt. Við okkara umleið 1500 kundum hava vit somuleiðis tørv á, at tú ert opin, fyrikomandi og leggur dent á at veita eina góða tænastu, samstundis sum tú vilt arbeiða fyri støðugt at menna Barnatannrøktina.
Talan er um eitt fulltíðarstarv sambært sáttmálan millum Kommunala Arbeiðsgevarafelag Føroya (KAF) og Tannlæknafelagið. Í løtuni er starvið sett saman av umleið 4 døgum við tannlæknaarbeiði og 1 degi til tað umsitingarliga.
Fleiri upplýsingar kunnu fáast hjá John Færø, trivnaðarstjóra, tlf. 222216 og jf@klaksvik.fo, ella Annu Mariu Joensen, starvsfólkaleiðara, tlf. +298 224434 og annamaria@klaksvik.fo.
Umsókn, saman við prógvum v.m., verður at senda til: Klaksvíkar Kommunu, Postboks 2, Nólsoyar Pálsgøta 32, 710 Klaksvík (ella klaksvik@klaksvik.fo), og skal verða okkum í hendi í seinasta lagi hósdagin 26. januar 2017.
Klaksvíkar kommuna


text:
HETTA ER OKKARA FILOSOFI:
Brúka orkuna upp á innihaldið.
Hetta hava vit prøvað fyrr
Okkara royndir sum veitari av meira enn 200 føroyskum heimasíðum hevur lært okkum nakað: Tað er innihaldið, og ikki tøknin, sum hevur týdning á einari heimasíðu.
Tínir kundar skulu finna tína heimasíðu – og tað, sum tey leita eftir á heimasíðuni skulu tey finna.
Hon skal rigga, gamaní. Sjálvandi skal hon tað, men 80% av kotuni handan allar heimasíður er tann sama. Tískil skulu vit sleppa undan at brúka óneyðuga tíð og pening uppá skipanir og forritan.
Vit veita loysnir í skipanum sum eru tryggar, flexiblar og sera lættar at umsita.
Altíð responsivt
Sjálvandi eru loysnirnar eisini optimeraðar til fartelefonir. Og um tit ynskja ein nethandil, ein serligan funktionalitet, ella at tykkara heimasíða verður fóðrað við innihaldi sjálvvirkandi, so kunnu vit veita hetta í standard skipan og til kappingarføran prís. Alt ber til.
Ein heimasíða flytir onki í sær sjálvum, og tað nyttar lítið at hava eina góða heimasíðu sum ongin vitjar, ella har sum vitjandi ikki finna tað tey hava tørv á. Tískil er okkara motto, at brúka minni orku uppá forritan, og meira orku uppá at skapa virði.
#Hetta
kunnu vit
eisini gera
fyri teg
HANS RAVNSFJALL
RÁÐGEVI / CONSULTANT
+298 794 184hra@sendistovan.fo


text:
Ein bankaábyrgd er ikki beinleiðis fígging, men ofta ein týdningarmikil liður, tá handlar verða gjørdir, har keypari og seljari ikki kennast serliga væl.
Ein ábyrgd kann ávísa gjaldsváðan hjá seljara og váðan hjá keypara fyri, um vøran verður móttikin ella latin sum avtalað. Ein ábyrgd tryggjar virkinum endurgjald, um sáttmálabrot verður framt.
Tað kunnu vera fleiri fyrimunir við ábyrgdum
- Betri gjaldstreytir
- Longri kreditttíð
- Endurgjald fyri sáttmálabrot
- Seljari kann fáa undangjald ella partvíst undangjald
BankNordik veitir ymisk sløg av ábyrgdum:
Gjaldsábyrgd
Ein gjaldsábyrgd verður sett mótvegis seljarum av vørum og tænastum sum trygd fyri, at seljari fær peningin. Virkið kann sostatt fáa betri gjaldstreytir og longri kreditttíð.
Arbeiðsábyrgd
Arbeiðsábyrgdir tryggja byggiharra, at arbeiði, sum arbeiðstakari átekur sær, verður gjørt. Ábyrgdin verður knýtt at sáttmálanum millum byggiharra og arbeiðstakara.
Tilboðsábyrgd
Tilboðsábyrgd verður sett vegna arbeiðstakara mótvegis byggiharra í sambandi við innlating av tilboði.
Tollábyrgd
Ein gjaldsábyrgd, sum verður sett mótvegis TAKS sum trygd fyri tín tollkreditt hjá teimum.
Arrestábyrgd
Gjaldsábyrgd, sum er sett mótvegis Føroya Fútarætti í sambandi við at arrest verður gjørd í einum aktivi - vanliga einum skipi. Føroya Fútarættur krevur ábyrgdina sum trygd fyri mettum skyldum í sambandi við rættarmál.


text:
Montana
Stakríki Montana (enskt: State of Montana) er fjórðstørsti stakríki í Sambandsríkinum Amerika og hevur umleið 989 túsund íbúgvum. Høvuðsstaðurin kallast Helena og størsti býurin er Billings. Í norðri hevur Montana mark við Kanada (landslutir: British Columbia, Alberta og Saskatchewan), í eystri við North Dakota og South Dakota, í suðri við Wyoming og Idaho, og í vestri við Idaho. Í 1889 bleiv Montana stakríki í USA.
Eyknevni er Skattstaturin (enskt: Treasure State).
Innihaldsyvirlit
Søga[rætta | rætta wikitekst]
Indiánarnir[rætta | rætta wikitekst]
Um miðju 19. øld fóru vápnað niðursetufólk at byggja garðar á grasfløtunum í Montana, herurin í USA veitti teimum stuðul [1]. Tey týndu bisonneytini fyri at rudda lendið. Í 1859 livdu milliónatals bisonneyt á fløtunum í Montana, men í 1889 vóru færri enn túsund eftir. Avleiðingarnar vóru, at indiánarnir høvdu hvørki mat ella bústað.
Teir vóru vorðnir óførir at skjóta av rossabaki eftir tað, at spaniamenn høvdu havt ross og byrsur við sær til USA í 16. øld, og nú í 1866 noyddi siouxhøvdingin Red Cloud amerikonsk herlið burtur av veiðilendinum hjá siouxindiánunum. Við Little Bighorn í Suðurmontana í 1876 drupu siouxkrígsmenn hjá høvdingunum Sitting Bull og Crazy Horse 250 hermenn hjá USA, heryvirmaður teirra var George Armstrong Custer [2]. Men indiánarnir megnaðu ikki at verja seg, og øll mótstøða í Montana varð bard niður.
Landafrøði[rætta | rætta wikitekst]
Montana er um somu stødd sum Japan, men hevur umleið 1 mió. íbúgvar. Stóra stakríkið Montana er umgyrt av øðrum lutstatum og hevur ikki mark út ímóti sjónum. Stakríki hevur mark við Kanada, Wyoming, Idaho og Dakota (Suður- og Norður Dakota). Í Montana er fólkatættleikin lutfalsliga lágur og íbúgvaratalið er eisini lutfalsliga lágt. Fólkatættleikin er bara 2,65 persónar fyri ferkilometurin. Flestu býir eru smáir. Landið goymir ørgrynni av ráevnum, men størsti trupulleikin hinvegin er tað kalda veðurlagið og tey longu strekkini millum býir og bygdarløg. Hetta navnið, montaña, er spanskt og merkir "fjøll". Ein stórur partur av Montana er fjallaland. Fjallaryggurin Rocky Mountains í vestara parti er í støðum hægri enn 3900 m. Hægsti tindurin eitur Granite Peak, 3,904 m. Á markinum ímillum Wyoming og Montana er Granite Peak. Inni í lutstatinum eru tær ómetaliga víðu grasfløturnar, prerian, hundraðtals km. í allar ættir. Í Klettafjøllunum er eisini nógv av rossum; talið av villrossum hevur verið mett til uml. 47,000 djór í USA.[3] Náttúran er fjølbroytt og stórbær, fuglameingið er stórt eins og plantulívið. Ferðafólk koma til Montana at vera í náttúruni, at fiska síl og annað. Náttúran hevur nógv at siga, til dømis veðurlagið. Nakrir eru enn eftir í fjøllunum og liva sum búnaðarfólk. Náttúruni liva tey av og eru sum eitt við hana: allur reiðskapur teirra er sjálvgjørdur, tey fiska m.a. við boga og ørvi, veiða við byrsu, fáa eld við at gníggja trø hvørt móti øðrum, og kenna allan vøkstur og týdning av vøkstrinum. Stórir partar av Montana eru í nálaskógarøkinum. Her er veturin ógvuliga kaldur. Nálatrø trívast í kalt tempraða veðurlagnum. Tey klára seg ígjøgnum kalda veturin, og tá ið tað frysta jørðildið tiðnar um summarið, fáa røturnar føðslu, og trøini vaksa væl.
Keldur[rætta | rætta wikitekst]
- ↑ http://www.britannica.com/EBchecked/topic/546854/Sitting-Bull
- ↑ http://www.astonisher.com/archives/museum/wm_slaper_little_big_horn.html
- ↑ http://www.pbs.org/wnet/nature/clouds-legacy-the-wild-stallion-returns-wild-horse-roundups-why-are-they-conducted/64/


text:
Ingi Samuelsen
10.01.2017 - 08:56
Tíðindi > Tíðindi > Skipasøga
Garnaskipið Vesturland, sum gjørdist vrak í eldsbruna á Føroyabanka um vikuskiftið, varð bygt í 1970.
Tað var Sámal Jákup Jakobsen, skipari úr Hósvík, sum lat skipið byggja til hemara- og laksaveiðu í 1970.
Søgan um henda Sámal Jákup er spennandi, hóast hann var einans 43 ára gamal, tá hann doyði umborð á Vesturlandi.
Søgan um Vesturland, men serliga um uppruna skiparan og eigaran, kann upplivast á einum hugtakandi filmi, ið er algongdur á internetinum.
Tað er abbasonur skiparans, sum eisini eitur Sámal Jákup Jakobsen, ið hevur gjørt filmin, ’Captain of Vesturland’, sum við gomlum filmsklippum og samrøðum við fólk, ið stóðu skiparanum nær, fortelur hesa forkunnugu søguna.
Í filminum hoyra vit eisini søguna um skipið, sum Sámal Jákup hevði áðrenn Vesturland. Njarlingur fekk ein sjógv í illveðri í 1967, og sakk og ein maður sjólætst. Sámal Jákup var skipari. Teir, sum kom frá skipbrotinum við lívinum, vórðu bjargaðir eftir at hava ligið í meira enn eitt samdøgur í gummibátinum.
Fyrsti partur av ’Captain of Vesturland’ sæst á leinkjuni herundir. Annar partur sæst her


text:
St Vinsent og Grenadinoyggjar
St. Vinsent og Grenadinoyggjar (enskt; Saint Vincent and the Grenadines) er eitt land í Karibia. Landið hevur 32 oyggjar og liggur norðan fyri Trinidad og Tobago. Oyggjabólkurin Grenadinurnar er býtt ímillum londini Grenada og St. Vinsent og Grenadinoyggjarnar. Høvuðsstaðurin eitur Kingstown. Mest verður útflutt av rávørum, m.a. bananir. Týdningarmestu handilspartnarnir eru Trinidad og Tobago, Sambandsríki Amerika og Stórabretland. Oyggjarnar eru limir í Bretska Samveldinum og hava tí Elisabeth II drotning sum stjórnarovasta.
Slóðir[rætta | rætta wikitekst]


text:
Orð: Kajfinn Hammer
Lag: Samarkand/Thorstein Bergman
Viðmerking: Yrktur í februar 2009.
1. Sólin skínur, fleyrið smýgur gjøgnum hárið,
fuglar láta, blómuangin ger mær væl;
hjartans fegin stígi eg útum í várið,
tá eg møtti tær – men ei teg fekk í tal!
Og eg skilti við tað sama, hvat var galið,
tað, sum stundum víst er mongum áður hent,
at á lívsins vegi sjálvur ein ger valið,
um frá Guði burt ein aftur vildi vent!
2. Eftir standi eg so hugtómur og raktur,
spurningar og sárur tregi fyllir meg;
og meg minnist, vinur mín, tá tú gekst vaktur,
og so ovurfegin valdi Lívsins Veg.
Men sum frá leið fyri trongd tú ei vart spardur,
freistingar og svik smátt tærdu burt tín frið;
tá við Jeriko tú sligin lást og særdur,
eingin steðgaði, øll gingu tey framvið!
3. Enn eg standi spyrjandi í tonkum tómum,
sól og fuglasongur bera boð um vár;
fram við vegnum angar fjálgt av vársins blómum,
eins og balsam leggja smyrsl á lívsins sár.
Hoyr, mín vinur, ert tú nívdur, svikin, skaddur,
Frelsarin jú sjálvur kendi svik og nívd!
Á, eg ynski bert, tú finnur Vegin aftur
og fært lut í Harrans undurfullu lívd.


text:
Mínrokning sendir hvønn mánaða umleið tann 25. gjaldsyvirlit út við postinum til teir kundar, sum ikki hava Netbanka.
Allir kundar kunnu innrita í www.minrokning.fo, og har m.a. síggja sítt gjaldsyvirlit online.
Um tað er alneyðugt hjá tær framyvir eisini at móttaka gjaldsyvirlit í postinum, so kanst tú venda tær til tín peningastovn og fáa hetta skrásett til næstu ferð.
Vert er eisini at leggja til merkis, at gjaldsyvirlitið frá Mínrokning einans vísir sjálvvirkandi krøv frá teimum virkjum, sum senda umvegis føroysku gjaldsloysnina Mínrokning. Tey krøv, sum verða send umvegis donsku gjaldsloysnina Betalingsservice, síggjast á øðrum gjaldsyvirliti. Sostatt eru tað nakrir kundar, sum framyvir fara at fáa tvey gjaldsyvirlit (eitt frá Mínrokning og eitt frá Betalingsservice).
Um tú hevur NemID ella Mínlykil, innritar tú bara umvegis leinki í ovara høgra horni.
Tú fær eitt sera gott yvirlit yvir tínar rokningar:
Tú fær eitt sera gott yvirlit yvir allar tínar rokningar:
Fólk eru ymisk og tørvurin er í dag eisini ymiskur. Hetta vita vit væl og tí hava vit gjørt nógv burturúr at tillaga mínrokning til allar eindir.
Tú kanst avgreiða tínar rokningar tá tú situr frammanfyri telduni, ella á telefonini um tú til dømis er farin ein túr uttanlands.
Nú nýtist tú ikki at ivast um tú hevur minst til at gjalda, ella um kundin hevur fingið rokningina. Tú kanst fylgja við, líkamikið hvar tú ert.
Við mínrokning fært tú eina heildarloysn
mínrokning kann eisini á ein sera lættan og tryggan hátt innkrevja limagjøld, haldaragjøld og onnur føst afturvendandi gjøld.
Loysnin er vælegnað til m.a.:
Við mínrokning sleppur tú undan skeivt skrásettum rokningum


text:
Lívrunnin evnafrøði
Lívrunnin evnafrøði er tað økið innan evnafrøði sum snýr seg um tær sambindingarnar sum innihalda karbon (kolevni) og hydrogen (vatnevni). Hetta økið verður kalla lívrunnið av tí, at man fyrr helt at tær lívrunnu sambindingarnar bert kundu fáast úr livandi organismum, og ikki skapast kunstiga á eini starvsstovu.
Lívrunnar sambindingar eru sostatt mýl, ið innihalda karbon og hydrogen, men kunnu eisini innihalda onnur frumevni. Nógvar lívrunnar sambindingar innihalda nitrogen, oxygen, halogenir og, meir sjáldsamt, fosfor og svávul.
Dømi um nøkur einfald lívrunnin mýl:
Bólkar av lívrunnum sambindingum[rætta | rætta wikitekst]
Tað finnast sera nógv sløg av lívrunnum sambindingum og tí er neyðugt at greina tær í ymiskar bólkar. Bólkað verður eftir hvussu mýlið er samansett og hvørji frumevni finnast í mýlinum. Frumevni festa seg ofta á ávísan hátt og hetta ger at vit fáa sokallaðir funktionellir bólkar. Tey mýlini, ið bert innihalda karbon- og hydrogenatomir, verða nevnd antin alkan, alken ella alkyn. Ein alkan hevur bert einkultbindingar, ein alken hevur eina ella fleiri dupultbindingar og ein alkyn hevur eina ella fleiri trýdupultbindingar.
Dømi um funktionellar bólkar:
[rætta | rætta wikitekst]
Fyri at halda skil á øllum hesum ymisku sambindingum verður IUPAC-skipanin nýtt. Hetta er ein skipan sum ásetir júst hvussu lívrunnin mýl skulu nevnast. Sambindingar sum hava verið kendar leingi og nógv nýttar hava ofta fingið eitt sokallað trivialnavn. T.d. er edikssýra eitt trivialnavn fyri ethansýru og formaldehyd er eitt trivialnavn fyri methanal.


text:
Norðradalur
Norðradalur er ein bygd í Streymoy. Norðradalur hoyrir til Tórshavnar kommunu. Í dag búgva 15 fólk í Norðradali (2011) og húsini, sum fólk búgva í, eru seks í tali. Barnaskúlin í bygdini varð niðurlagdur fyri umleið 10 árum síðani, og ganga børnini tískil í skúla í Havn. Fyrr var Norðradalur ein av bygdunum í Tórshavnar uttanbíggja kommunu, saman við Hoyvík, Hvítanesi, Syðradali og Argjum. Í dag verður barnaskúlin í bygdini nýttur sum bygdar- og samkomuhús, har guðstænasta verður hildin einar fýra ferðir um árið. Samkomuhúsið verður eisini nýtt til ymiskt annað, eitt nú til brúdleyp, føðingardagar o.t.
Norðradalur er gomul landbúnaðarbygd, har dentur varð lagdur á neytahald, seyðahald og flogfenaða. Í dag er eitt fjós í Norðradali við 50 neytum, harav eru 30 mjólkineyt, og eini 15 slaktineyt. Tveir seyðabøndur eru eisini í bygdini. Samanlagt hava teir umleið 600 seyðir. Hesir hava eisini nøkur slaktineyt. Í bygdini er eisini ein smoltstøð. Har arbeiða eini fimm til seks fólk og nakað meira, tá serliga nógv er at gera. Lendingarviðurskiftini í bygdini eru ikki av teimum bestu, og tí hevur Norðradalur ongantíð verið nøkur útróðrarbygd, men kortini eru tveir opnir bátar heimahoyrandi í bygdini.


text:
Flotoyggj
At fólk veruliga hava trúð upp á flotoyggjar, framgongur av einum greinarstubba úr bókini Færoæ Et Færoa Reserata, sum danski presturin Lucas Debes gav út í 1673. Í kapitlinum Færøes Land skrivar hann soleiðis:
Fleiri íbúgvar hava boða frá, at ein flotoyggj ofta hevur verið at síggja norðan fyri landið. Hetta er ikki bara frásagnir ið eru bornar víðari frá forfedrunum, men eisini fólk nú á døgum siga fyri satt, at tey hava sæð hana í nakrar tímar. Tey siga seg hava sæð fjøll og dalar á henni, áir ið streyma í dølunum og at tey týðuliga sóu at hon var grøn í neðra og í dølunum.
Tann 28. apríl fyrra árið kom skiparin Poul Baadsted til Føroyar við sínum skipi. Bæði hann og tveir ungir prestar, ið vóru við á ferðini, nevniliga Gregers Pederssøn og Peder Clementsøn, søgdu frá, at teir á leiðini sóu eina oyggj, tá skipið var rikið av kós sunnanfyri Føroyar. Tá teir komu nær oynni, sóu teir hana týðuliga við fjøllum, bjørgum og streymandi áum, grøn við sjóvarmálan og við klettum og skerum undir landi, ikki ólík teimum føroysku oyggjunum. Men teir sóu ongar aðrar oyggjar og mettu tí at teir vóru snýttir. Teir sigldu tí víðari norðureftir og komu eftirhondini fram til Føroyar. Skiparin metti at oyggin lá ellivu míl í ein landsynning úr Føroyum. Um nøkur føst oyggj lá á tí positiónini, hevði hon fyri langari tíð síðani verið funnun, eftirsum skipini ið sigla á Ísland ofta sigla á tí leiðini. Tey skip ið koma sunnanífrá og stevna norður um Hetland, seta kósina eftir Føroyum, og mugu tí koma framvið tí staðnum. So um ein føst oyggj lá har, hevði hon verið kend frammanundan.
Enckhuyser Eyland, ið varð funnin og navngivin av hollendingum, lá undir 65 gradum norðari breidd ella latitude, 45 míl í ein útnyrðing úr Føroyum. Tað er týdningarmikið at nevna hana, av tí at hon ikki longur finst. Tað er upp til tann einstaka at avgera um tað er natúrligt, at ein sovorin landmassi av hørðum gróti kann hava verið til og so hvørva aftur. Um oyggin var av plantum og viksteini, so kundi tað verið, men so mátti hon hava floti omaná, sum flotoyggjarnar í ferskvatni, samanvovin av rótum, við eitt sindur av mold og grasi.
Íbúgvarnir siga annars um Svínoynna, at hon upprunaliga hevur verið ein flotoyggj. Teir meta, at um ein kundi komi út á tað (flot)oynna ið ofta sæst, og kasta stál á hana, so hevði hon sett seg. Hetta svarar til yvirtrúnna hjá kavarum, ið leggja stál á dýrgripirnar teir finna á havbotninum, so tey fornisku ikki skulu flyta teir, tá kavararnir fara upp aftur. Mong eru tey ið siga frá tílíkum flotoyggjum, og vilja vera við at tær eru veruleiki. Men eg trúgvi hesum ikki, ei heldur nakrari yvirtrúgv (teimum viðvíkjandi). Hevði tær ikki verið sagdar at líkjast vanligum oyggjum, so vildi eg hildið at tær vóru ísfjøll ið eru komin rekandi úr Grønlandi. Um so ikki er, so er tað mín fasta trúgv, at hetta er fyrigykling og sjónarvilling hjá Djevlinum, sum í sær sjálvum er ein sannur meistari í slíkum. Tí hann hevur ofta gykla teir fyrr í øðrum líki. Tað er kent millum manna, hvussu Satan um nætur, tá teir eru á útróðri um veturin, hevur víst seg fyri teimum sum ein bátur við manning og fiskireiðskapi. Hann hevur tala við teir, givið teimum agn og sagt teimum frá góðum miðum. Teir bæði kenna til og nýta tey mið ið hann hevur sagt teimum frá. Um Satan kann vísa seg í bátalíki fyri íbúgvunum, so kann hann eisini gera tað í landalíki, kanska fyri at lokka tey vantrúnu til sín og føra tey út í vanlukku...
Kelda[rætta | rætta wikitekst]
- Lucas Debes Færoæ Et Færoa Reserata. Keypmannahavn 1673.
- Tjatsi.fo: "Lucas Debes og flotoyggjarnar" (Føroysk umseting: Anker Eli Petersen)


text:
16. PARTUR
Hvønn leiklut hava samkomutænarar?
Bíblian nevnir tveir bólkar av kristnum monnum, sum hava ábyrgd í samkomuni — ’umsjónarmenn og samkomutænarar’. (Filippibrævið 1:1) Vanliga eru fleiri elstar og samkomutænarar í hvørji einstakari samkomu. Hvat gera samkomutænararnir, sum gagnar okkum?
Teir hjálpa teimum elstu. Vit hava bæði ungar og eldri samkomutænarar, sum allir eru andaliga sinnaðir, álítandi og samvitskufullir. Teir taka sær av týðandi praktiskum uppgávum í samkomuni. Tað gevur teimum elstu møguleika at savna seg um undirvísingina og hirðaarbeiðið.
Teir røkja praktiskar uppgávur. Nakrir samkomutænarar fáa uppgávuna at bjóða øllum vælkomnum, sum koma á møti. Aðrir taka sær kanska av ljóðútgerðini, útbýtingini av lesnaði, samkomuroknskapinum og at geva boðarum í samkomuni øki at boða í. Teir hjálpa eisini við at viðlíkahalda ríkissalin. Teir elstu biðja teir kanska hjálpa teimum eldru í samkomuni. Samkomutænarar eru villigir at røkja allar hesar uppgávur, og samkoman virðir teir fyri tað stóra arbeiðið, teir gera. — 1 Timoteus 3:13.
Teir eru góðar fyrimyndir. Brøður verða valdir at verða samkomutænarar vegna teirra góðu kristnu eginleikar. Tá ið teir stíla fyri orðaskiftum ella halda fyrilestrar á møtunum, styrkja teir okkara trúgv. At teir ganga undan í boðanini, hjálpir okkum at vera meira eldhugað. Av tí at teir eru fúsir at samstarva við teir elstu, fremja teir gleði og einleika í samkomuni. (Efesusbrævið 4:16) Við tíðini kunnu teir eisini blíva elstar.
Hvussu eru samkomutænarar?
Hvussu hjálpa hesir tænararnir samkomuni at virka uttan trupulleikar?
LÆR MEIRA
Hvussu eru samkomurnar hjá Jehova vitnum skipaðar?
Fá at vita, hvussu vit fáa undirvísing og leiðbeining í samkomuni.


text:
Kentucky
Samveldið Kentucky (enskt: Commonwealth of Kentucky) er stakríki í Sambandsríkinum Amerika við umleið 4,3 mió. íbúgvum. Høvuðsstaðurin er Frankfort og størsti býurin er Louisville. Í norðri hevur Kentucky mark við Indiana og Ohio, í eystri við West Virginia og Virginia, í suðri við Tennessee, og í vestri við Illinois og Missouri. Har eru langar skógir, fjallarøðir og stórar áir, lág fjøll við dølum, trøum og fløtur við tubbaks-, mais- og bluegrassmarkum, sum Kentucky er kent fyri. Hesar stóru fløturnar við bláligum grasi, har teir hava stórt rossahald, og hiðani koma skjótastu rossini í USA til tær ymsu kappingarnar. Í Appalachiafjøllunum er væl av bæði koli og ymsum málmi.
Eyknevni er Blágrasstaturin (enskt: Blue Grass State).
Innihaldsyvirlit
Søga[rætta | rætta wikitekst]
Kentucky liggur á markinum millum Suður- og Norðurstatirnar. Ikki fyrr enn 1966 kom lóg um, at svørt og hvít skuldu ganga í sama skúla.
Indiánarnir[rætta | rætta wikitekst]
Í Kentucky fóru fólk at velta jørðina og dyrka ymiskar plantur, sum vuksu har. Hesin nýggi vinnuvegurin, at fólk dyrkaðu matin og ikki bara veiddu og savnaðu hann, hevði stóra framgongd við sær fyri adenafólkið í Norðurkentucky. Adenafólkið búði fram við Ohioá, tey veiddu savnaðu plantur og dyrkaðu til dømis mais, bønir, sólblómur og grasker [1], og tey búðu saman í smáum bygdum.
Adenafólkið var fyrsta fólk í USA, sum reisti stórar gravheyggjar, har teir persónar, ið høvdu havt at siga í samfelagum, vóru gravsettir [2]. Inni í gravheyggjunum vóru smá vanlig kømur við leirklíndum veggjum og stór kømur, bróstað, har líkini lógu. Við sær í grøvina fingu tey deyðu m.a. kopararmbond, úthøgdar steintalvur og útskornar tubbakspípur, sum høvdu verið nýttar um roykihøgtíðir. Adenahúsini vóru úr 4 m upp í 10 m í tvørmáti. Veggirnir vóru av stólpum, sum vórðu bundnir saman við greinum. Reisingin var strýtuskapað og takt við børki. Eldstaðurin var á miðjum gólvi.
-
Gravheyggjur. Mount Sterling, Kentucky.
-
-
Keldur[rætta | rætta wikitekst]
- ↑ "Search results for the topic "Adena-culture" at answers.com". Apax Partners. http://www.answers.com/topic/adena-culture.
- ↑ "An Introduction to North America's Native People – Adena (cabrillo.edu)". Cabrillo College. March 9, 2000. http://www.cabrillo.edu/~crsmith/adena.html.


text:
LÍVIÐ SUM KRISTIN
„Her eri eg – send meg!“
Esaias var fúsur at gera tað, hann var biðin, og gjørdist soleiðis ein góð fyrimynd. Hann vísti sína trúgv og var fúsur at átaka sær uppgávur, hóast hann ikki visti, hvat tær bóru í sær. (Es 6:8) Kanst tú laga tínar umstøður soleiðis, at tað ber til hjá tær at tæna, har sum tørvurin á boðarum er størri? (Slm 110:3) Sjálvandi er tað neyðugt at ’rokna út, hvussu mikið tað fer at kosta’ at gera eina slíka broyting. (Luk 14:27, 28) Men tað er gott at vera villigur at ofra nakað fyri boðanararbeiðið. (Mt 8:20; Mrk 10:28-30) Sum vit síggja í filminum De flyttede ud hvor behovet var større, eru signingarnar, sum vit fáa í tænastuni fyri Jehova, nógv størri enn ofrini, vit lata.
SVARA HESUM SPURNINGUNUM, TÁ IÐ TÚ HEVUR SÆÐ FILMIN:
Hvørji offur lótu tey í familjuni Williams fyri at kunna tæna í Ekvador?
Hvat høvdu tey í huga, tá ið tey skuldu velja, hvar tey skuldu tæna?
Hvørjar signingar fingu tey?
Hvar kanst tú fáa meira at vita um tað at tæna, har tørvurin er størri?
TOSIÐ UM HESAR SPURNINGARNAR, NÆSTU FERÐ TIT HAVA TEOKRATISKT FAMILJUKVØLD:
Hvussu kunnu vit sum familja gera meira í tænastuni? (km 8/11 4-6)
Hvat kunnu vit gera fyri at hjálpa til í okkara egnu samkomu, um tað ikki ber til hjá okkum at tæna, har tørvurin er størri? (w16.03-D 23-25)


text: Hendan heimasíðan er ogn hjá Skyn, og verður rikin av Skyn. Tað er ikki loyvt at avrita, endurgeva, upploada, leggja út, flyta ella á annan hátt býta út tilfar frá hesari heimasíðuni uttan skrivligt loyvi frá Skyn. Tað er bert loyvt at taka niður tilfar frá hesari heimasíðuni til egið brúk. Tað er ikki loyvt at býta út, broyta, flyta, endurnýta, leggja út ella á annan hátt nýta tilfar, herundir tekstir, myndir, ljóð og filmsbrot, frá hesari heimasíðuni til almenn ella handilslig endamál uttan skrivligt loyvi frá Skyn.


text:
Santiago de Compostela
Santiago de Compostela er høvuðsstaður í tí sjálvstýrandi Galicia, sum liggur í útnyrðingshorninum av Spania, og hevur umleið 94,000 íbúgvar (ár 2008). Býurin er uppkallaður eftir Jakob eldra, ið var ein av teimum 12 apostlunum hjá Jesus. Grøv hansara er í dómkirkjuni (katedralinum) í býnum. Síðan miðøldina hava pílagrímar gingið pílagímsgongu til grøvina. Vanligt er, at fólk ið hava vitja grøvina, seta eina Jákupsskel á klæði síni, sum eitt tekin um at tey hava verið har.
Gamli býarparturin av Santiago de Compostela kom á listan hjá UNESCO yvir heimsarv í 1985. Býurin hevur egið fróðskaparsetur. Í 2000 var býurin Evropiskur mentanarhøvuðsstaður.


text:
Søga 30: Tornarunnurin sum brann
MÓSES var komin so langt sum til fjallið Horeb við seyðinum. Her sá hann ein dagin nakað løgið. Hann sá ein tornarunn í ljósum loga, uttan at hann tó brendist upp!
’Løgið!’ hugsaði Móses. ’Hasum má eg hyggja nærri at!’ Tá hann nærkaðist, ljóðaði ein rødd úr tornarunninum: ’Kom ikki nærri. Lat teg úr skónum, tí tú stendur á heilagari jørð.’ Tað var Gud ið tosaði gjøgnum ein eingil, so Móses fjaldi andlitið.
Tá segði Gud: ’Eg havi sæð neyðina hjá fólki mínum í Egyptalandi. Nú vil eg fría tey, og teg vil eg brúka at leiða fólk mítt út úr Egyptalandi.’ Jehova vildi leiða fólkið hjá sær til tað vakra Kána’ansland. Har skuldu tey búgva.
Men Móses segði: ’Eg? Hvussu skuldi eg borið meg at? Fari eg, munnu ísraelsmenn bara siga: "Hvør hevur sent teg?“ Hvat skal eg so svara?’
’Soleiðis skalt tú siga,’ svaraði Gud. ’"JEHOVA, Gud Ábrahams, Gud Ísaks og Gud Jákups, hevur sent meg til tykkara.“’ Og Jehova legði aftrat: ’Hetta skal vera navn mítt til ævigar tíðir.’
’Men um tey nú ikki trúgva, at tú sendi meg?’ segði Móses.
’Hvat er tað tú hevur í hondini?’ spurdi Gud.
Móses svaraði: ’Eg havi ein stav.’
’Kasta hann niður á jørðina,’ segði Gud. Tað gjørdi Móses — og hvat hendi? Jú, stavurin varð til eina slangu. Jehova vísti eisini Mósesi eitt annað undur. Hann segði: ’Stikk hondina inn á bringuna.’ Tað gjørdi Móses, og tá hann tók hondina út aftur, var hon hvít sum kavi! Hondin sá út sum hevði hon ta ræðuligu spitalskusjúkuna. Jehova gav eisini Mósesi vald at gera eitt triðja undur. ’Tá tú gert hesi undrini, fara ísraelsmenn at trúgva at eg sendi teg.’
Síðani fór Móses heim og segði við Jetro: ’Lat meg fara aftur til ætt mína í Egyptalandi og vita hvussu til stendur.’ Jetro segði Mósesi farvæl, og Móses fór undir ta longu ferðina til Egyptalands.
2 Mósebók 3:1-22; 4:1-20.


text:
Roald Dahl
Roald Dahl (13. september 1916 – 23. november 1990) var bretskur rithøvundur, føddur í Llandaff í Wales. Foreldrini vóru norsk, og pápin og ein systir doyðu longu, tá ið Roald var trý ára gamal. Hann hevði stóra virðing fyri mammuni sum var gift tvær ferðir og átti fýra børn, umframt tvey stjúkbørn. Hann hevur brúkt mammuna sum fyrimynd fyri ommuna í bókini Heksirnar. Í 1942 hitti hann C. S. Forester sum skrivaði Captain Hornblower. Hann eggjaði honum til at skriva. Fyrstu fimtan árini skrivaði Roald Dahl stuttsøgur til vaksin, men so fór hann at skriva til børn. Tær fyrstu søgurnar vóru søgur, hann fann uppá at fortelja fyri døtrunum Oliviu og Tessu. Hann hevur sjálvur sagt at: ”Tað er torførari at skriva barnabøkur (enn bøkur til vaksin). Tað er verri at halda áhuganum hjá einum barni fastum, tí eitt barn fær ikki hugsavnað seg sum ein vaksin. Barnið veit, at sjónvarpið er inni við síðuna av. Tað er hart at fanga hugin hjá einum barni, men tað er stuttligt at royna.” Hann hevur skrivað ein hóp av barnabókum m.a. James And The Giant Peach (1961), filmatiserað í 1996, Charlie And The Chocolate Factory (1964), filmatiserað í 1971 og 2005, Dánjal Á Fuglaveiðu (1975 á føroyskum 1997) var gjørdur til sjónvarpsfilm í 1989, Heksirnar (1983 á føroyskum 1998) var filmatiserað í 1990. Tá ið bókin Matilda kom út í Onglandi í 1988, sló hon øll sølumet við hálvari millión eftir hálvum ári. Hon er síðani gjørd til film í 1996. Roald Dahl trúi fult og fast uppá, at tað var sera týðandi at fáa børn at lesa bøkur. Hann verður eisini hildin at vera høvundur, sum hevur dugað sera væl at funnið evni, sum fangar børn og at brúka eitt mál, sum er lætt og spennandi at lesa.
Útgávur[rætta | rætta wikitekst]
Heiður[rætta | rætta wikitekst]
- 1983 - The Whitbread Award fyri Heksirnar.
- 1988 - The Children´s Book Award fyri Matildu.


text:
Korngás
Korngás (frøðiheiti - Anser albifrons) líkist nógv grágásini, men er heldur dimmari og brúnligari. Nevið er svart inni við høvdið, ytri er tað gult, ytst í endanum svart. Føturnir eru gulir. Veingirnir eru langir, og hon hevur kimiligari og snotiligari vakstrarlag enn aðrar villgæs. Eisini hon livir mest av grasi og heldur seg á víðopnum fløtum, so tað er ógjørligt at koma henni í skotmála. Tá ið hon flýgur millum lond, skipar hon seg á sama hátt sum grágásin.[1]
Sí eisini[rætta | rætta wikitekst]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.


text:
Orð: Jóannes Patursson
Lag: Gud, tú sum øllum býður
Viðmerking: Sigst at vera yrktur á eini minningarveitslu, sum varð hildin í Havnar Klubba í sambandi við 100-árið fyri deyða Nólsoyar-Páls á sumri 1908.
1. Hel er komið í hendi,
her leyt eg happið stilla,
hetta var seinasta ferð.
Hetta var hinsti endi,
henda fórst ferðin illa,
fell so mín seinasta gerð.
Aldri fólkið aftur mítt eg fevni,
aldri brøttum oyum at eg stevni.
Ránar døtur reiðar nú í hevni
reiða kaldan beðin, feigdar evni.
2. Neyðin í nektaðum landi,
nítur mær enn í hjarta
sjón, tað eg seinast sá:
Fólkið í fátækt andi,
fjáltrið og dáðloysið svarta
sum marra á landsmonnum lá.
Bandið var so bondskligani bundið,
bótaleyst tað armóðsfólkið stundi,
linka ella loysa eingin kundi,
– lokur for durum og stongsil á hvørjum sundi.
3. Seigt er tó seggja slagið,
seiggi tú goymir í knotum,
tú ert tó av ramari rót;
um armóðin enn hevur ræðið,
um bølið enn liggur for skotum,
tær stendst tó alvæl til bót:
Tungu tína ei teir megna at týna,
treysti títt um stund skal ikki dvína,
onkuntíð tú ættarbrøgd vilt sýna,
at tú torir fram á vøllir trína.
4. Noyðist nú niður søkka
– níðingar mær hava banað. –
Skútan smildrað í sor.
Undan tó ei vildi røkka,
alvar – av fornum vana –
heima teir hæla sær spor.
Deyðsong mína dimmu teir yvirstíga,
dugnamenn ei vilja lata bíða;
elur tað heldur edilingum at stríða,
at eg gekk burtur og “Royndin” mín hin fríða.


text:
CESCR
ST nevndin fyri búskaparlig, sosial og mentanarlig rættindi (á enskum Committee on Economic, Social and Cultural Rights, stytt CESCR) hevur til uppgávu at kanna, hvussu ST limalondini halda seg til skyldurnar í CESCR sáttmálanum. Í sáttmálanum binda londini seg til at tryggja sínum borgarum rættindi til arbeiði, heilsu, útbúgving og nøktandi liviumstøður. Sáttmálin er frá 1966 og kom í gildi fyri Føroyar í 1972.
Dótturfelagsskapir : Altjóða verkamannafelagsskapur Sameindu Tjóða (ILO) | Undirvísingar-, Vísinda- og Mentanarstovnur Sameindu Tjóða (UNESCO)
Barnagrunnur Sameindu Tjóða (UNICEF) | Matvørufelagsskapur Sameindu Tjóða (WFP) | Heilsufelagsskapur Sameindu Tjóða (WHO)
Høvuðsstovnar: Aðalsfundurin • Trygdarráðið • Búskapar- og Almannamálaráðið • Altjóða Dómstólurin • Aðalskrivstovan • Tilsjónarráðið


text:
René Descartes
René Descartes ella (latínskt) Cartesius (føddur 31. mars 1596 í La Haye (núv. Descartes), deyður 11. februar 1650 í Stokkhólmi) var franskur heimspekingur og støddfrøðingur, sum grundlegði analýtisku geometriina, sum er støðið undir teirri k-skipan, sum vit nýta í dag. Ein kendur setningur hjá honum er: Cogito, ergo sum (Principia Philosophiae, fyrsti partur, 7. táttur), sum merkir ”Eg hugsi, tí eri eg til.
Hann nýtti tað, hann nevndi ”metodiska ivan”, sum merkir, at hann ivaðist í øllum – sjálvt tí, sum øll tóku fyri givið, t.d. um nakað var til uttan fyri egoið (egið). Hesin framferðarháttur nevnist víðgongd skeptisisma. Hareftir kann prógvast a priori, t.v.s. við støði í skilinum, um Gud er til. Descartes var tískil rationalistur
Støddfrøðis- og heimspekishugtøkini ”kartesiskt” og ”kartesianskt” koma av, at Descartes eitur Cartesius á latíni.


text:
Thessalia
Thessalia (grikskt): Θeσσaλίa, á eolisk grikskum ella thessaliskum: Πetθaλίa / Petthalia) er eitt landafrøðilig øki og fyrisitingar eind í Grikkalandi, sum fevnir um tað mesta av tí forna Thessalia. Áðrenn ta Griksku Myrku Øldina, sum var umleið 1200 á.Kr. – 750 á.Kr., varð økið kent sum Aeolia, og verður eisini nevnt soleiðis í Odysseini hjá Homer. Thessalia gjørdist partur av tí nýggja grikska statinum í 1881, eftir at hava verið undir ottomanskum stýri í hálva fimtu øld. Síðan 1987 hevur Thessalia verið ein av teimum 13 regiónunum í Grikkalandi, og hevur síðan Kallikratis reformin í 2010 verið býtt sundur í 5 regionalar eindir og 25 kommunur. Høvuðsbýurin í regiónini er Larissa. Thessalia liggur í miðgrikkalandi og hevur mark við regiónirnar Makedónia í norði, Epirus mót vestri, Miðgrikkaland móti suðri og Egearahavið móti eystri. Thessalia regiónin fevnir eisini um also Sporaduoyggjarnar.


text:
Erna Solberg
Erna Solberg (fødd 24. februar 1961 í Bergen) er forsætisráðharri í Noregi og forkvinna í Høgraflokkinum. Hon hevur verið floksleiðari í Høgra síðan 2004 og hevur verið vald inn á Stórtingið fyri Hordaland síðan 1989. Í 2005 gjørdist hon eisini tingsleiðari fyri Høgra í Stórtinginum. Erna var forkvinna í Høyrekvinners Landsforbund 1993–1994, kvinnupolitiskur leiðari í Høgra 1994–1998, kommunu- og fylkismálaráðharri 2001–2005 og 1. varaformaður í Høgra 2002–2004. Á stórtingsvalinum í september 2013 vann flokkur hennara valið við 26,8% av atkvøðunum. Borgarligi vongurin vann eisini valið við 96 tingsessum.[1] Hin 16. oktober 2013 gjørdist hon forsætisráðharri Noregs, tá hon skipaði stjórn, sum er ein minnilutasamgonga millum Høgra og Fremskrittspartiet.


text:
Orð: Tróndur Olsen
Lag: Peter Alberg
1. So bylgjandi blítt,
so freistandi frítt,
so dragandi, droymandi, endaleyst vítt,
við lokkandi, leikandi, dandandi vág,
við brakandi brotum so hóttandi há,
tú dró meg sum barn, tá eg undrandi lá
og leit á tann skiftandi streymin, eg sá.
Tú dregur meg nú ei minni.
So ofta eg stúrin stóð
við tungum, langtandi sinni
og stardi út yvir sjó.
2. Við hond undir kinn
og sælu í sinn’
á bakkanum grøna, har víkin skar inn,
har lá eg sum barn, tá ið kyrt var við strond,
og mánin hann reis yvir fjallið í nánd.
Tá bylgja kom dragandi aðra við hond,
sum høvdu tær millum sín ósjónlig bond.
Tá kundi ei orð eg mæla,
eg lá bert og lýddi á.
Eg hoyrdi tær teskandi tala
og siga mær søgum frá.
3. Tá ræðandi ljóð
um skerini stóð,
og dundrandi brotið um klettarnar sló,
tá oyggin hon skalv rætt sum rótrotin eik,
mær tókti, sum alt her á jørðini sveik, –
tá mátti eg út til at skoða tann leik,
tó ræðsla var á mær, og kinnin var bleik.
Ja, havið at sær dró meg
við ræðslu og við gleim’,
um rokið kaldligt sló meg
eg fór tó ikki heim.
4. Tú føroyingur tá,
sum leiddist við vrá
og út fór hitt glitrandi gullið at fá,
tað var tær væl ofta, sum hoyrdi tú ljóð,
ið lokkandi aftur til Føroya teg dró.
Hvarfrá kom tann røddin? Frá fríborna fljóð?
Frá angandi blómum? Frá skínandi snó?
Nei, tað, sum títt og tíða
teg dró til okkum her,
tað var hitt havið fría,
sum kyssir Føroya sker.


text:
[C]Vit hava bygt henda [Cmaj7]stóra býin,
har [G]streymurin ferðast sum eiturkoppa[E]spinn.
Fær [F]alt við sum rørir seg á ein og hvønn [Em]hátt,
frá [Dm7]harraleysum djórum til [G]tjóvar á nátt.
[Am]Tokspor [Am6] røkka [Em]víða út
og [F]mær leingist heim
at [G]strekkja míni troyttu [C]bein. [Bb] [C] [Bb]
[C]Fólkini ganga eftir [Cmaj7]vegnum í frakka,
her hevur [G]verið so kalt at [E]áirnar frysta.
[F]Ísurin bítur alla[Em]staðni hann kann.
Sjálvt [Dm7]tokini venja seg [G]aldrin við kuldan.
[Am]Klokkan [Am6] fylgir trúføst við [Em]tíðini.
Skjótt [F]rými eg herfrá,
til [G]gongu um eg [C]má. [Bb] [C] [Bb] [F] [G]
Mær [C]tørvar at venda aftur til at [Cmaj7]liva smærri,
at vera [G]einsamallur við [E]teimum eg kenni.
Har [F]eingin hyggur eftir [Em]mær við undran,
har eg [Dm7]dugi fuglanna [G]sang frammanundan.
[Am]Tokspor [Am6] finnast [Em]ikki har,
men eg [F]veit ein veg
ið [G]tó krevur tolsem[C]i. [Bb] [C] [Bb]
Vit hava bygt henda stóra býin,
har streymurin ferðast sum eiturkoppaspinn.
Fær alt við sum rørir seg á ein og hvønn hátt,
frá harraleysum djórum til tjóvar á nátt.
Tokspor røkka víða út
og mær leingist heim
at strekkja míni troyttu bein.
Fólkini ganga eftir vegnum í frakka,
her hevur verið so kalt at áirnar frysta.
Ísurin bítur allastaðni hann kann.
Sjálvt tokini venja seg aldrin við kuldan.
Klokkan fylgir trúføst við tíðini.
Skjótt rými eg herfrá,
til gongu um eg má.
Mær tørvar at venda aftur til at liva smærri,
at vera einsamallur við teimum eg kenni.
Har eingin hyggur eftir mær við undran,
har eg dugi fuglanna sang frammanundan.
Tokspor finnast ikki har,
men eg veit ein veg
ið tó krevur tolsemi.


text: Svimjarar royna yvirhøvur at taka tað so róligt sum gjørligt í innleiðandi riðlunum, um teir bara eru nøkulunda vísir í at koma víðari til finalurnar. Men eg veit ikki, í morgun setti fyrst franski Amaury Leveaux evropeiskt met við 20.80 í 50 frí, síðani russika Valentina Artemyeva evropeiskt met við 29.83 í 50 bringu, hálendska Marleen Veldhuis evropeiskt met við 51.91, og at enda fyrst italiumenn og síðani russar heimsmet í 4×50 blandað við ávíkavist 1:34.01 og 1:33.77. Og við tað at eisini franskmenn vóru skjótari enn heimsmetið frá í morgun av, so verður tað so gott sum garanterað heimsmet aftur í kvøld.


text:
Margaret Thatcher
Margaret Hilda Thatcher (f. 13. oktober 1925 í Grantham, Lincolnshire, Stóra Bretland, deyð 8. apríl 2013[1]) var fyrsta, og higartil einasta kvinnan, sum hevur verið forsætisráðharri í Stóra Bretlandi. Margaret Thatcher bleiv kend sum "Jarnkvinnan", serliga aftaná at hon stóð á odda fyri Stóra Bretlandi undir Falklandskrígnum í 1982. Hon var leiðari fyri konservativa flokkinum frá 1975 til 1990. Hon gjørdist forsætisráðharri í 1979 og noyddist at leggja frá sær í 1990, tá egni flokkur hennara vrakaði hana.
Lívssøga[rætta | rætta wikitekst]
Margaret Hilda Thatcher varð borin í heimin hin 13. oktobur í árinum 1925 í Lincolnshire. Hon tók útbúgving innan evnafrøði, og longu í lestrarárunum bleiv hon virkin í politikki sum triði kvinnuligi formaður í Oxford University Conservative Association í 1946. Í nøkur ár starvaðist hon sum granskari í evnafrøði. Seinri fór hon at lesa til sakførara og tók prógv í 1953 við sergrein í skattalóggávu. Í 1959 bleiv hon vald í House of Commons fyri Conservative Party. Í 1975 bleiv hon leiðari í flokkinum – sum tann fyrsta kvinnan nakrantíð. Hon var eisini tann fyrsta kvinnan, sum var leiðari fyri ein stóran bretskan flokk. Í 1970 bleiv hon Secretary of State for Education and Sceince. Og í 1979 bleiv hon forsætisráðharri – sum tann fyrsta kvinnan í Bretlandi. Hon fór frá sum forsætisráðharri og sum floksforkvinna í 1990. Í 1992 fór hon úr House of Commons, 66 ára gomul. Hereftir var hon virkin í fleiri ár í ymiskum felagsskapum, vinnulívinum o.s.fr.
Hon var kend sum jarnkvinnan, sum stóð Ronald Reagan, fyrrv. forseta í Amerika, ógvuliga nær.


text:
Orð: Petur Jacob Sigvardsen
Viðmerking: Yrktur 5. oktober 2007
Tað húsið, sum á Krist er bygt,
tað stendur sjálvt í ódnum trygt.
Ei annan grundvøll nakar kann
her leggja, og sum hepnast man.
Tí trygg er Kristi klettagrund
– óvikandi á hvørji stund!
Sum hornasteinur Jesus Krist
er hús várt trygt, ja, tað er vist.
Tess tilfar er so oman á
profeta og ápostlanna.
Gud skapti oss sum bygning sín,
eitt heilagt hús til tín og mín.
Gud, hjálp tú oss at byggja svá,
at hús várt kann í ódnum stá.
Tann dag, tá eldur sýna skal,
um lívsverk várt var hepnast væl,
tá fjal meg, Krist, av náði bert,
tí alt í mær er einkisvert.
Í kletti tínum, Jesus Krist,
eg biðja vil um innivist;
tú lívd mær gev, ver skjøldur mín,
og leið meg um ta síðstu sýn,
so eg í tær og tú í mær,
ta veri sjón, ið Gud vár sær.


text:
D E S E M B U R M O R G U N
S A V N
Kim Simonsen
&
Jóhan Martin Christiansen
Savn – tekstur: Kim Simonsen
Myndir: Jóhan Martin Christiansen
– 196 síður
– Kápumynd Jóhan Martin Christiansen
- Uppseting og sniðgeving Kim Simonsen
- Grafisk ráðgeving og eftirarbeiði: Ingi Joensen
- Rættlestur Eivind Weyhe
- Forlag: Mentanargrunnur Studentafelagsins.
- Prent: Føroyaprent
- Pappír: 100 gram Munken & 230 gram Carta Elega
- Stavsnið: Minion Pro & Adobe Caslon Pro
- ISBN: 978-99918-75-35-4
- Kostnaður: 280 KR
Desemburmorgun er eitt serligt yrkingasavn og eitt “bókaobjekt”, har sjálv bókin er partur av “verkinum”. Savnið eitt konseptuelt yrkingasavn har yrkingar, tekstir og list er gjørd til savnið sum eitt samarbeiði millum konseptlistamannin Jóhan Martin og yrkjaran Kim Simonsen.
Verkætlanin
Desemburmorgun er ein kanning av einum mánaði, av desembur – mest í Føroyum av stormum, frosti, av hvussu myrkrið yvirtekur og dagurin minkar burtur í einki.
Havbotnurin og sandurin
har tann livandi tarin
flytur seg í slow-motion,
aftur og fram sum sveiggjaði hann í vindi,
bíðar eftir fyrsta morgninum við svartakálki.
Náttarfrost sum skal leggja seg rundan um røturnar á trøunum,
krúpa eftir bulinum
sum eitt menniskja,
ið reisir seg aftur aftan á fallið.
Frostið skal glasera greinar.
Tey fáu bløðini sum eru eftir,
skulu detta tung til jarðar,
meðan vindurin skræðir í takrennur.
Aftur og aftur vendir yrkjarin aftur til hetta tema, ið er hvussu hendan tíðin kann sansast í mun til alt annað.
Fjøran er vát,
steinarnir eru hálir
av grønum tara,
ið veksur á teimum.
Eg taki upp í hondina av kúvingum
í tí reina sjónum.
Sparki ein fliðu leysa.
Millum tíðina og taran
í dimmalættingini
fer morgunin í gongd
sum ein koppað spann,
eitt opið portur,
ein gomul sjón
har svørt skip
sigla oman á havsins skógum av æti.
Desemburmorgun er konseptuel yrking, ið verður flutt yvir í náturyrking, ið ikki er heilt vanlig í føroyskum bókmentahøpi.
Við endurtøkuni noyðir høvundurin lesaran at merka, at sansa, soleiðis er inspiratónin handan savnið foto- og konseptlist, men eisini jassur og minimalistiskur tónleikur, ið endurtekur eitt tema við variatiónum.
Savnið arbeiðir við sansing av tí sum er her nú. Har egið í savninum ein mánað – í desembur – hevur kannað hvussu tíðin er, hvussu staðið og landslagið merkist objektivt. Listamaðurin Jóhan Martin Christiansen hevur gjørt tað sama, har hann hevur arbeitt við verkum, ið eisini eru um landslag. Repeated Passages. Hanging Landscapes er navnið á forsíðuverkinum hjá Jóhan Martin Christiansen.
Handan tankar um hvussu man kann sansa landslagið aftur og aftur, sum eitt bakstøði, kemur høvundin inn á aðrar kontekstar, diskursar, so sum list, økopoesi, poetik, hetta serliga í øðrum og triða parti, ið eita Terroir Vauge og Hyperobjekt.
Í 1992 misti eitt skip ávegis til USA úr Hong Kong tólv konteynarar,
ein av teimum innihelt 28000 gular plastikdunnur.
Síðani eru tær funnar um øll heimshøv,
flótandi á havsins streymi gera tær landgongd
á hvørja strond í heiminum.
Asptrøini ljóða altíð her.
Bløðini eru leys.
Plastikdunnur halda sær í 500 ár.
Eini 425 ár longur enn vit bæði.
Um øll høvini í heiminum flóta flokkar av gulum plastikdunnum.
Inni í ísinum í Antarktis sita gular baðidunnur.
Um 500 ár fara fornfrøðingar at skriva um okkum,
at vit tilbóðu plastik og at serliga tann gula plastikdunnan
var ein av okkara størstu halgidómum.
Tankar um at skapa, ið verða blandaðir saman við eymari lívssøgu, við kreppum og flyting millum lond, um at støðast og ikki at støðast. Hesar kanska, at síggja til, simplu yrkingar, um m.a. fryst bløð, landslagið, samleikan, tíðina og minni í mun til landslag, siga nakað um tey innari landsløgini, ið vit bera við okkum og um eitt kanska komandi nýtt tilvit um okkara leiklut í heiminum í dag.


text:
Ingi Samuelsen
11.01.2017 - 15:45
Ítróttur > Ítróttur > Fótbóltur
- Kanska er tað bara tí, at eg havi tann besta natúrliga grundformin í hópinum. Eg havi, heilt erliga, ikki vant serliga nógv í støðginum.
Soleiðis segði føroyski fótbóltsspælarin, Hallur Hansson, eftir at tað vísti seg, at hann var tann, sum kláraði seg best í sonevndu bip-testini í morgun. Hann kláraði tað so mikið væl, at AC Horsens valdi at gera eina samrøðu við føroyingin um tað, og leggja út á Facebook...
Venjingin í AC Horsens er júst tikin uppaftur eftir jólastøðgin, og í morgun fóru leikararnir inn í Forum Horsens at taka hesa testina, sum er kend millum nógv ítróttafólk, og sum gevur eina ábending um, hvussu góð kondisjónin og skjótleikin er.
Danska superligan byrjar aftur um fimm vikur. AC Horsens skal 18. februar spæla á útivølli móti grannunum, Silkeborg.


text:
Orð og lag: Ókendur
Týtt: Kajfinn Hammer
1. Í tíðarinnar skýming eg í undran standi her
og síggi síðstu glæmu av sól til viðar fer;
skjótt tekin Menn’skjusonarins skal síggjast himli á,
hvørt ófrelst hjarta gripið av ræðslu verður tá!
2. Í tíðarinnar skýming nú valdar opið stríð,
og mannabørn nú liva eins og á Nóa tíð!
Ein byggir, keypir, selur til undirhald og spæl,
ein gudleys mongd ei varnast tann dóm, sum koma skal.
3. Í tíðarinnar skýming til kríggj ein brynjar vilt,
á vígvølli mong túsund sítt blóð her hava spilt;
men hetta er bert byrjanin til føðiverkirnar,
tá fjøldin glatað biður seg fjala heyggjarnar!
4. Í tíðarinnar skýming mong spotta, háða so
og opið niðurtraðka hvørt heilagt Harrans boð.
Og mannahavið fylt hevur syndabikar sítt,
tey vrakað hava frelsu og hvør bert søkir sítt!
5. Í tíðarinnar skýming við ferð eitt fráfall stórt
sum krabbi um seg etur og hevur mong forført;
eitt verðsligtgjørt, gudsfremmant fólk, sum elskar spæl og fjant
frá heimsins døpru pallum sín tónleik hevur lænt!
6. Í tíðarinnar skýming ein svøvnur breiðir seg,
og mangar brúðarsálir í svøvnin finna veg!
Tá Jesus kemur aftur, so sum Hann hevur sagt,
man Hann tá finna trúnna? – Man nakar halda vakt?


text:
James Cook
James Cook (f. 7. november 1728 í Yorkshire í Ongland, d. 14. februar 1779 í Kealakekua í Hawai'i) gjørdist kendur, tá ið hann kortlegði stórar partar av Kanada í Sjeyárabardaganum (1756-1763). Bæði í Kanada og í Kyrrahavi teknaði hann nágreiniligari enn nakar annar undan honum. Hann kom til stórar partar av Polynesia, granskaði Suðuríshavið, sigldi kring Nýsæland, kortlegði eysturstrondina við Avstralia og savnaði nógv vísindaligt tilfar. Vísindamenn og listamenn, sum vóru við honum, eygleiddu og festu á blað alla atkomiliga vitan um dýr, fólk og londini, teir vitjaðu. Árini 1768-1779 varð Cook høvuðsmaður fyri teimum rannsóknarferðum í Kyrrahavi og útvegaði evropearum størri vitan um Kyrrahavsoyggjar og Avstralia, enn nakar maður hevði gjørt. Hann var frálíkur sjómaður, rannsóknarfari og oddamaður. Hann var strangur, men virdur maður, og bjargaði heilsuni á monnum sínum, tí at hann legði stóran dent á, at teir fingu rættan kost og vóru reinførir. Hann legði sær altíð nær at fáa gott vinalag við teir polynesarar, hann vitjaði. Allir, sum vóru við á ferðum Cooks, fingu stóra virðing fyri honum, og vórðu honum trúfastir.
Frá 1768 til 1771 sigldi Cook fyrst til Tahiti, síðan kring Nýsæland, sum hann kortlegði, og haðan til eysturstrondina á Avstralia. Hesi bæði londini vóru áður hildin at vera partur av Terra Australis (Suðurland), eitt ovurstórt sagnmeginland. Á aðru ferð síni (1772 til 1775) granskaði Cook Suðuríshavið, suður at ísmarkinum. Cook fann einki land, og tað bendi á, at nevnda sagnland bara kundi verða kring Suðurpólin. Hann kom til næstan allar teir stóru oyggjaflokkarnar í Suðurkyrrahavi. Í 1776 til 1779 leitaði hann eftir Útnyrðingsleiðini úr Evropa, norðan fyri Alaska, til Asia. Á vegnum granskaði hann Hawai'i, og har varð hann dripin í 1779.


text:
Salvador Dalí
Salvador Domingo Felipe Jacinto Dalí i Domènech, 1. Marqués de Dalí de Pubol (11. mai 1904 - 23. januar 1989), best kendur sum Salvador Dalí, var ein framstandandi spanskur surrealistiskur málari, føddur í Figueres í Katalonia landslutinum í Spania. Hann var best kendur fyri sínar surrealistisku málningar og standmyndir. Tað eru fleiri søvn um hann, eitt nú í Cleveland, Ohio, St. Pætursborg, Florida og í Figueres í Spania. Seinasta verkið ið hann málaði var Head of Europa, sum hann málaði til Kong Karlos av Spania, sum takk fyri at kongurin gav honum heitið Marqués de Dalí de Púbol í 1982. Kongurin vitjaði Dali tá hann lá fyri deyðanum, tá fekk hann handað listaverkið.